БОЛАЛАРГА БЕРИНГ ДУНЁНИ – Сирдарё вилояти касаба уюшмалари ташкилотлари бирлашмаси Кенгаши\n30.08.2018 30.08.2018 sirdaryo\n“Касаба уюшмалари – болаларга” акцияси доирасида Ўзбекистон Республикаси мустақиллигининг 27 йиллик байрами олдидан “Болалар шаҳарчаси” да уюштирилган тадбир ана шундай номланди.\nОна халқимиз ўзининг боласеварлиги, бағрикенглиги билан машхур. Аслида бола кўнглини олиш учун байрамлар шарт эмас. Лекин ”бугун бизнинг байрамимиз” дея ширин забонлари билан тайёрлаган шеър, қўшиқлари билан тадбирларга ҳақиқий байрамона тус беришади.\nБугун Гулистон шаҳридаги “Болалар шаҳарчаси” тарбияланувчилари ўзлари тайёрлаган байрам дастурларини тақдим этишди.\n“Болалар шаҳарчаси” ҳовлисида дастурхон тузалиб, болажонларга таомлар, ширинликлар тортиқ қилинди. Болажонларга вилоят касаба уюшмалари ташкилотлари бирлашмасининг совғалари улашилди.\n– Ҳеч бир байрамларда фарзандларимиз эътибордан четда қолмайди,-дейди вилоят Болалар шаҳарчаси директори Покиза Ахмеджанова.- Вилоятимиз марказидаги бир қанча ташкилотлар қаторида касаба уюшмалари ҳам доимо ўзларининг беғараз ёрдамларини бериб келишмоқда. Айниқса ҳар йилги анъанага кўра вилоят касаба уюшмалари ташкилотлари бирлашмаси ёзги соғломлаштириш оромгоҳларига тарбияланувчиларимизнинг барчаси учун бепул йўлланмалар беришганини алоҳида таькидлашим керак.\n-Мен бу йил биринчи синфни тамомладим,- дейди Болалар шаҳарчаси тарбияланувчиси Асилбек Маҳкамов.- Ҳар йили байрамга чиқамиз. Бугунги байрамга ўзимнинг “Бахтли болалик” номли қўшиғимни тайёрлаб келдим.\nКасаба уюшмаларининг бу тадбиридан миннатдормиз. Байрамларимиз кўпаяверсин, осмонимиз мусаффо бўлсин дейди “Болалар шаҳарчаси” директори Покиза Ахмеджанова. Барчага рахматлар айтиб, келгуси фаолиятларига муваффақиятлар тилаймиз.\nБОЛАЛАРНИ ДАМ ОЛДИРИШ ВА СОҒЛОМЛАШТИРИШ ТАШКИЛОТЧИЛАРИ АНЖУМАНИ →


"СЎҒДИЁНА" КУЧЛИ ОЛТИЛИКДА » Жиззах ҳақиқати газетаси расмий сайти\nЖиззах ҳақиқати газетаси » Спорт » "СЎҒДИЁНА" КУЧЛИ ОЛТИЛИКДА\n"СЎҒДИЁНА" КУЧЛИ ОЛТИЛИКДА\nCoca Cola суперлигасида тўп сураётган Жиззахнинг "Сўғдиёна" жамоаси футболчилари чемпионатда кучли олтиликдан жой олиш учун астойдил ҳаракат қилишаяпти.\nСуперлига 23-туридан ўрин олган"Сўғдиёна"—"Насаф" жамоалари ўртасидаги беллашув кўпчилик футбол мухлисларининг эътиборини тортди. Учрашувда дарвозаларга тўртта тўп киритилди. Жиззахлик футболчилар учрашувнинг дастлабки дақиқалариданоқ ҳужумкор ўйин намойиш этишди. "Сўғдиёна" футболчиси Шохруз Норхонов ўйиннинг 7-дақиқасида ҳисобни очди. Ўз дарвозаларидан тўп ўтказиб юборгач, қаршиликлар жонланиб қолишди. 25-дақиқада "Насаф" футболчиси Бобир Абдухолиқов ҳисобни тенглаштирди — 1:1. Учрашувнинг 61-дақиқасида Жавоҳир Қаҳрамонов жамоасини олдинга олиб чиқди. Ҳисоб 2:1. "Сўғдиёна" ҳужумчиси Баҳодир Насимов учрашув ҳаками томонидан қўшиб берилган тўртинчи дақиқада учинчи тўпни рақиб дарвозасига йўллади. Учрашув 3:1 ҳисобида якун топди.\n24-турда "Сўғдиёна" Тошкентда "Бунёдкор" жамоасининг меҳмони бўлди. Афсуски, мазкур беллашувда вакилларимиз 1:0 ҳисобида имкониятни бой бериб қўйишди. Хуршид Ғиёсов киритган ягона гол учрашув тақдирини ҳал қилди.\n25-турда "Сўғдиёна" Навоийнинг "Қизилқум" жамоасини қабул қилади. Учрашув 29 ноябрь куни соат 14.00 да бошланиши режалаштирилган. "Сўғдиёна" 34 очко тўплаб, чемпионат турнир жадвалининг олтинчи поғонасидан жой олиб турибди.


Шубҳа ва тасодифларга тўла террорчилик ҳаракати | Azon.uz - Ахборот-таҳлилий портал\n5200 20:46 06.11.2019\nТожикистон-Ўзбекистон чегарасида жойлашган чегара заставасига ҳужум қилган шахслар ИШИД террорчи гуруҳи жангарилари бўлган.\nУлар Тожикистонга Афғонистон томондан ўтиб келишган. Бу ҳақда Тожикистон Миллий хавфсизлик давлат қўмитаси матбуот хизмати маълум қилди.\n«Улар Афғонистон Ислом Республикаси ҳудудидан махсус топшириқ билан ўтишган, уларнинг барчаси ИШИД террорчи гуруҳи аъзолари ҳисобланади», - дейилади хабарда.\nАниқлик киритилишича, жангарилар 3 ноябрь куни Тожикистоннинг Қубодиён туманига Афғонистон шимоли-шарқидаги Қундуз вилояти Қалаи-Зол уезди томондан ўтишган. Қўлга олинган террорчиларни сўроқ қилиш жараёнида улар «Ишкобод» чегара заставаси улар учун «энг қулай жой» бўлганини айтишган.\nТеррорчиларга қарши ўтказилган амалиёт натижасида қуршаб олинган қуролли жиноий гуруҳнинг 15 нафар аъзоси йўқ қилинган, беш нафари қўлга олинган. Отишма оқибатида чегара қўшинлари аскари ва бир милиционер ҳалок бўлган.\nP.S.: Узоқ вақт Россия оммавий ахборот воситалари маълум миқдордаги террористлар Суриядан Афғонистонга улоқтирилгани ҳақида роса ёзди. Террористлар ҳам шунча аҳоли пункти қолиб Ўзбекистон чегараси яқинидаги заставага ҳужум қилибди. Нима эмиш: “энг қулай жой эмиш”. Ҳозир ҳам асосан Россия оммавий ахборот воситалари ёзаяпти.\nP.S.S: Дарвоқе, эртага Тошкентда МДҲ махсус хизматлари раҳбарлари учрашуви бўлади. Тасодиф ва шубҳалар жуда кўп.\nБу ҳақда яна ўқинг: Тожикистонда қуролли гуруҳ чегарачиларга ҳужум қилди: қурбонлар бор\n23 15:00 26.05.2020\n317 12:00 26.05.2020\n642 14:00 25.05.2020\n3259 08:30 23.05.2020\n1073 14:00 19.05.2020


Имрон Хон Шавкат Мирзиёев билан тор доирадаги учрашувда уни Покистонга таклиф қилди - Daryo\n20:41, 15.07.2021 22911\nИмрон Хон Шавкат Мирзиёев билан тор доирадаги учрашувда уни Покистонга таклиф қилди\nЎзбекистон Президенти Шавкат Мирзиёев ва Покистон бош вазири Имрон Хон тор доирада музокара ўтказди.\nШавкат Мирзиёев олий мартабали меҳмоннинг Ўзбекистонга илк ташрифи икки томонлама шерикликнинг янги даврини бошлаб берганини таъкидлади.\n«Покистон бизнинг вақт синовидан ўтган муҳим ҳамкоримиз. Давлатларимиз ўртасидаги муносабатлар ўзаро ҳурмат ва ишончга асосланган. Бугун биз уларни стратегик ҳамкорлик даражасига кўтарамиз. Ҳозирги мураккаб вазиятга қарамасдан, ҳамкорлигимиз жадал суръатларда ривожланмоқда. Барча соҳалардаги алоқаларни янада кенгайтиришдан манфаатдормиз», – деди Шавкат Мирзиёев.\nПокистон бош вазири Ўзбекистонда бўлиб турганидан мамнунлигини айтиб, бу пандемия бошланганидан буён унинг илк хорижий ташрифи эканини таъкидлади.\nУчрашувда асосий эътибор икки давлат ўртасидаги сиёсий мулоқотни мустаҳкамлаш ва савдо-иқтисодий ҳамкорликни, айниқса, инвестициялар ва йирик минтақавий инфратузилма лойиҳаларини амалга ошириш йўналишида мустаҳкамлаш масалаларига қаратилди.\nКейинги йилларда икки томонлама мулоқот ва алоқалар анча фаоллашди. Шавкат Мирзиёев билан Имрон Хоннинг 2019 йилда Пекин ва Бишкекда ўтган учрашувлари, 2021 йил апрелдаги онлайн саммити икки мамлакат учун янги истиқболлар очди. Ҳукуматлар ва ҳудудлар даражасидаги ташрифлар натижасида алоқалар амалий мазмун билан бойиб бормоқда.\nУчрашувда сиёсий маслаҳатлашувларни, олий ва юқори даражадаги мулоқотни доимий ўтказиб боришга келишиб олинди. Алоқаларни кенг кўламда ривожлантириш учун стратегик ҳамкорлик дастурини ишлаб чиқиш таклифи билдирилди.\nМинтақавий ва халқаро аҳамиятига молик масалалар юзасидан фикр алмашилар экан, томонларнинг позицияси бир хил ёки ўхшаш экани тасдиқланди.\nИкки мамлакат халқаро майдонда бир-бирини қўллаб-қувватлаб келмоқда. Бирлашган Миллатлар Ташкилоти, Шанҳай ҳамкорлик ташкилоти, Ислом ҳамкорлик ташкилоти доирасидаги алоқалар ўзаро ва кўп томонлама ҳамкорликни ривожлантиришга хизмат қилмоқда.\nЎзбекистон ва Покистон Афғонистоннинг яқин қўшнилари сифатида у ерда барқарорлик ўрнатилишидан манфаатдор экани таъкидланди. Бу минтақада транспорт йўлакларини барпо этиш, савдо-иқтисодий алоқаларни жадал ривожлантириш учун имконият яратади.\nЎзаро савдо айланмасини кўпайтириш, бунинг учун карго-авиақатновларини йўлга қўйиш, икки томонлама имтиёз ва преференциялар бериш масалалари муҳокама қилинди. Минтақавий хавфсизликни таъминлаш, ҳарбий-техникавий ҳамкорликни мустаҳкамлашга доир масалалар ҳам кўриб чиқилди.\nИмрон Хон самимий қабул ва меҳмондўстлик учун миннатдорлик билдириб, Шавкат Мирзиёевни Покистонга ташриф билан келишга таклиф қилди.\nБундан аввал Тошкентда Покистон бош вазири Имрон Хонни расмий кутиб олиш маросими бўлгани, Шавкат Мирзиёев Тошкентда бўлиб ўтаётган конференция доирасида Афғонистон президенти билан учрашгани ҳамда Шавкат Мирзиёев Хитой ташқи ишлар вазирини қабул қилгани ҳақида хабар берилганди.\n13:36, 21.11.2021 123943\n17:47, 06.11.2021 67909\n11:25 Бугун 485\n11:09 Бугун 2264\n10:50 Бугун 6358\n10:38 Бугун 4329\n16:52, 02.12.2021 85444\n22:47, 01.12.2021 51671\n16:37, 02.12.2021 50998


17:07, 28.10.2021 // 26491\n«Мультфильм — бу жиддий масала. У орқали ҳар қандай ғояни сингдириш мумкин». Ўзбекистонда мультипликацион соҳа ривожланмаслигига сценарий, маблағ ва кадрлар масаласи айбдорми?\n1892 йилнинг 28 октябрида француз рассоми ва ихтирочиси Эмиль Рейно Париж шаҳридаги Гревен музейида ҳаракатланувчи суратлар кетма-кетлигини — илк мультфильм намунасини йиғилганларга намойиш этади. Орадан 110 йил ўтиб, Халқаро анимацион фильмлар ассосиацияси (АSIFА) ушбу санани «Халқаро анимация куни» деб эълон қилади.\n«Дарё» мухбири байрам баҳона йиғилиб бораётган (кўпинча жавобсиз) саволлар: Ўзбекистонда анимацион фильмлар нимага ривожланмаётгани, болалар хоҳлаётган мультфильмлар нега яратилмаётгани, нима учун миллий эмас, хориж маҳсулотлари билан фарзандлар овутилаётгани ҳақида мутахассисларга юзланди, ота-оналар, руҳиятшуносларнинг фикр-истагини эшитди.\nАсосий масаладан олдин...\nМультфильм — бугунги замон боласининг дўсти. Интернет, телевизион каналларда ҳар қандай ёшдаги болага мўлжалланган миллионлаб анимацион фильмлар бор ва уларнинг сони, қамрови йил сайин ортса ортяптики, камаяётгани йўқ. Тан олиш керак, аксаримиз бола тарбиясини ўзимиздан соқит қилиб, турли-туман мультфильмларга «топшириб», хотиржам бўлиб қолганмиз. Бари йиғилса, бир кунда 3-4 соатини мультфильм кўриб ўтказадиган болалар кўп. Ота-онанинг муттасил бандлиги (хоҳ рўзғор, хоҳ ишхонадаги юмушлар) гўдакликданоқ ҳаракатлантирувчи томошага мубталоликка йўл очди дегани.\nЖаҳон соғлиқни сақлаш ташкилотининг тавсияси бор: 2,5 ёшгача ҳар қандай рақамли контент кони зарар. Айрим мутахассислар буни 3 ёшгача чўзади. Тақиқнинг боиси — мия ривожланишида ортда қолиш эҳтимоли юқори. Телеканалларда ёш чегарасини кўрсатадиган сонлар (0+, 3+, 5+...) эса бефойда. Россиялик шифокор, психология фанлари доктори Надежда Мазурова: «Бутун дунёда мультипликациянинг аниқ мезонлари йўқ. Ота-оналар ўзларига ёққанини болага танлаб беради», — дейди. Мультфильмларни мутлақо ёмон, тақиқланиши шарт маҳсулот дейиш ҳам нотўғри. Кўпгина таълимий, болага теварак-атроф, мулоқот, катталар дунёси қонуниятларини ўргатадиганлари уйда берилмайдиган билимдан афзал. Лекин муайян халқ болалари ўз маданияти, миллийлиги, дунёқараши акс эттирилмаган мультфильмларга боғланиб қолиши чиндан хавотирланарли.\nАйрим ота-оналардан фарзанди бир кунда неча соат мультфильм томоша қилишини сўраганимда:\n«Икки нафар фарзандим бор. Тўнғичим 2-синф бўлишига қарамай, дарсларидан бўшабоқ мультфильмга ёпишади. 5 соат, баъзан ундан ҳам кўпроқ вақтини телевизор олдида ўтказади. Кичкинам 5 ёш. Боғчаси ишламаган, тайёрлов курслари ёпиқ вақти 8-9 соат ва ундан ҳам кўпроқ вақтини турли мавзудаги мультфильм кўришга сарфлайди», — дейди икки ўғилнинг онаси Муножот Одилова.\nМультфильмлар боланинг асаб тизимига ҳеч қандай воситасиз таъсир қилиши очиқ ҳақиқат. 1997 йили Японияда 653 нафар бола эпилептик тутқаноқ туфайли касалхонага ётқизилган. Вазият ўрганилганда «Покемон» мультфильмининг 38-қисмидаги эпизод бунга сабаб бўлган. Шу куни барча болалар ўша саҳнани қайта-қайта томоша қилган. Кейинчалик Япония ҳукумати бу мультфильмни қатъий тақиқлаган ва ҳеч қачон қайта суратга олинмаган. Токио қишлоқ хўжалиги ва технологиялари университетида ўқиб қайтган Шавкат Холдоров Япониядаги бугунги вазият, анимацион фильмларни халққа етказишдаги қизиқ усулни айтиб берди:\n«Японияда болани экранга ‘михламаслик’ учун қизиқ одат бор. Янги ишлаб чиқарилган фильмларни намойиш этиб, ҳамманинг диққатини ўшанга қаратгач, телеканалда узатиш шартта тўхтатилади-да, қолгани китоб ҳолида босиб чиқарилади. Ёши катталар ҳам бирдек мириқиб кўрадиган мультфильмларнинг давомини китоб ҳолида оилавий ўқиб, билиб олаверади. Севимли мультқаҳрамонларининг тақдирига қизиққанлар асарнинг кейинги нашрларини интиқ кутади. Бунда ҳам китобхонлик, ҳам анимацион фильмлар яратиш санъати бақамти ривожланаверади», — дейди Шавкат Холдоров.\nҲаммаси кадр, сценарий ва маблағга боғлиқми?\nБугун дунёда элликдан ортиқ, миллионлаб томошабинига эга анимацион студиялар бор. Pixar, Walt Disney Animation Studios, DreamWorks Animation, Industrial Light & Magic, Studio Ghibli, Framestore, Blue Sky Studios, Warner Bros Animation, Sony Pictures Imageworks кабиларнинг маҳсулоти Ўзбекистонгача кириб келган. «Болажон», «Ақлвой» телеканалларида хориж мультфильмларига ажратилган соатлар ҳам салмоқли.\n«Ақлвой» телеканалининг 2021 йил май ойидаги теледастурлари мундарижасидан парча.\nБолалигимиздан таниш «Қирол Шер», «Пакахонтас», «Оппоғой ва етти гном», «Бемби», «Соҳибжамол ва маҳлуқ», «Дамбо», «Мулан», «Тарзан» каби фильмлар ҳамон эсимизда. Ҳатто кўп кўрилаверганидан диалоглари ҳам тил учида туради. Лекин ўзбек мультфильмлари деганда кўз олдимизда муайян анимацион маҳсулотлар эмас, қолипга солинган тасвирлар — бой ва камбағал, Зумрад ва Қиммат саргузаштлари, лақма ва айёр, яхши ва ёмон кишилар атрофида кечадиган воқеалар гавдаланади, холос. Ўзимизники, деб кўз-кўзлайдиганимиз деярли йўқ. Балки, ноҳақдирман, аммо сиз ўзбек мультфильмларидан қайсиларини эслай оласиз, охирги пайтлари ишланган қайси асарларга кўзингиз тушди, болаларга қандай фильмлар бера оляпмиз?\nНима сабабдан Ўзбекистонда мультипликацион соҳа ўрнидан силжимаётганига шу соҳанинг эгалари яхши сценарий, маблағ ва кадр муаммосини санаб ўтади. Лекин 2016 йили хусусий анимацион студиясига асос солган аниматор, режиссёр Абдулатиф Ҳайдаров бошқача фикрдалигини айтди.\n«Тўғри, бизда сиз санаётган уч омил асосий камчилигимиз. Аммо барчаси ҳар доим ҳам бунга боғлиқ эмас. Пул ажратилади. Мисол учун, 1 миллион бўлсин. Шундан олтмиш фоизигина асосий ишга сарфланади. Қирқ фоизини давлат солиқ қилиб, яна қайтариб олади. Агар шу сумма тўлиғича берилсин-чи, ким ёниб ишламас экан! Сценарийнавислар ҳам бор. Ҳақиқатан яхши ёзадиганлари кўп. Ҳафсалангизни ўлдириб, ёзган нарсангизни қайтараверсин, кенгашдан ўтказмасин-чи!\nАрзимаган ҳақ эвазига ҳар қандай одам ҳам ‘Бор-э!’ деворади. Кадрларга келсак, буям катта муаммо эмас. Хорижий компаниялар учун ишлайдиган ўзбекларни биламан. Сониясига пул олади. Бу соҳанинг афзал томони — уйда ўтириб бемалол ишлаш мумкин. Ўз ишининг шундай усталарини биламан, керак бўлса, улар сўраган ҳақни тўлолмайман. Чунки профессионаллигини билади, шунга яраша ҳақ олишни истайди. Тўғри қилади. Ҳар ким меҳнатига яраша олиши керак», — дейди Абдулатиф Ҳайдаров.\nОта-оналар эса мультфильмларнинг савияси, динамикаси, мавзусини асосий камчилик ҳисоблайди, жумладан, Муножот Одилова шундай дейди:\n«Ўзимизнинг мультфильмларни кўрсин деб, болаларимни жуда кўп марта мажбурлаганман. Машиналар ҳақидаги ‘Пойга’нинг ғояси ёқди, лекин мультфильмдаги тасвирлар — дарахт ва биноларнинг аралашиб кетгани ўғилларимнинг ғашига тегди. Масалан, пойгада доимо тенг кучлардаги машиналар ўйнаши керак. Бу ерда ‘камаз’, ‘кран’ ҳам бирдек қатнашяпти, улар юк машиналари-ку, пойгада кучлар нотенг дея мультфильмни ‘таҳлил’ қилишган.\nҲар куни нонушта маҳали мультфильм танлови узоқ чўзилади. Ойим хафа бўлмасин деб, ўзбек мультфильмларини тилларига ҳам олишмайди. Чунки савияси ҳаминқадар, эфир сеткаси ёш кетма-кетлигида тузилмагандек. Дубльяжи мутлақо болага мос эмас, овоз эффектининг сюжетга тушмаган жойлари жуда кўп».\n«Бу соҳа ўгай болага ўхшайди»\nСценарий, маблағ ва кадр муаммо бўлмаса, унда муаммо нимада, деган иккинчи савол туғилади. Лекин бунга аниқ жавобни шу чоққача юрак ютиб айтадиган топилмаган. Ўзбек мультипликацияси тарихида илк бор мойбўёқ услубида ишланган «Қиз ва булут» анимацион фильми режиссёри, қисқа метражли кинофильмлари билан танилган Шокир Холиқов ҳам мультипликациядаги муаммолар илдизи қайси нуқтадалигини айтиб ўтади.\nЁш ўзбек томошабинига анимация керакмикан, деб жиддий ўйлайдиган ташкилот борми? Шу соҳа билан алоҳида шуғулланадиган ташкилот ёки масъул борми, деган савол кўндаланг туради. Анимацион фильмлар мавзуси, кўриниши, шакли, ғоясини тизимли ишлаб чиқадиган ва бу ҳақда бош қотирадиган ташкилот борми, дегим келади. Агар шундай ташкилот бўлса, уларнинг иши деярли кўринмаяпти. Режиссура ва сценарийлардан ташқари, албатта. Ўгай болага ўхшатиш мумкин бу соҳани.\nСценарий, режиссура, маблағсиз на фильм олиш мумкин, на мультфильм. Ҳаракат ва талаб бор жойда маҳсулот бўлади. Демак, шуни яхшилаб ўйлаб, талаб қилувчи, ишлаб чиқарувчининг йўқлиги, назаримда, энг катта сабаб.\n«Ўзбекмультфильм» яқинда ёпилди. Балки, бу ҳам тўғридир. Эҳтимол, биров кўрмайдиган мультфильмнинг бўлганидан бўлмагани яхши, деб ёпишгандир.\nКадрлар масаласи деяпмиз. Бор гап. Лекин қанчадан қанча истеъдод бор. Бугун «Ўзбекмультфильм»дан кўра хусусий студияларнинг даражаси анча баланд. Айрим студиялар хорижий буюртмаларни тайёрлаётганини биламан. Иши жуда мукаммал. Айбини тополмайсиз.\nЎзбек мультипликацияси кимга керак? Ким қизиқади бу билан? Тайинли жавобнинг йўқлиги — биринчи сабаб. Агар астойдил хоҳласак, эгаси чиқади. Керагидан ортиқ аниматорларимиз бор. Айтяпман-ку, чет элдан буюртма олиб, уларга маҳсулот етказиш ҳазилакам гап эмас. «Қиз ва булут»дан хабарингиз бор экан. Постерлари чиққач, менга 3D’да ишлайдиган анимацион студия таклиф билан чиқди. Бизга ҳам худди шундай яхши сценарий бўлса, бирга ишласак, биз ҳам шу чет эл мультфильмлари даражасидаги мультфильмлар қилишга қурбимиз етади, деб таклиф билдиришди. Улар билан ишлаш ниятим йўқ эмас.\nШокир Холиқов, режиссёр\nКинорежиссёр, сценарийнавис Шокир Холиқов\nФото: Шокир Холиқовнинг шахсий архивидан\nПул, вақт ва меҳнат ҳавога совурилса...\nСалкам 50 йиллик тарихга эга ўзбек мультипликация санъати асарларини, майли, ўта оддий, содда ишланган бўлса-да, ҳамон яхши кўрамиз. Аммо ўтган 30 йил ичида болаларни ҳайратлантирадиган (хорижий фильмлар диққатни тортиши ва ҳайратлантириши билан доим олдинда), тузукроқ сценарий асосида ишланган маҳсулот ва қаҳрамонни кўрмадик ҳисоб. Ҳеч бўлмаганда, шу чоққача болаларнинг севимли қаҳрамони, орзусидаги образни гавдалантириш мумкинмиди...\nАгар гап маблағга тақалса, 2019 йили «Мультипликацион фильмлар студияси» давлат унитар корхонаси (ҳозир ёпилиб кетган) томонидан 10 та мультфильм ишланиши режалаштирилган ва қуйидаги 5 та картина якунига етказилган:\n«Чархпалак», бюджети — 526 434 189 сўм;\n«Менинг гўзал яшил рангим», бюджети — 230 925 569 сўм;\n«Сеҳрли танбур», бюджети — 782 184 560 сўм;\n«Пар ёстиқ», бюджети — 472 789 045 сўм;\n«Қўзичоқ, най ва қароқчилар», бюджети — 291 531 078 сўм.\nБолаларга тақдим этилиши кутилган фильмлар:\n«Самарқанд нони», бюджети — 281 585 145 сўм;\n«Зағча», бюджети — 275 296 667 сўм;\n«Чархпалак-2», бюджети — 272 502 889 сўм;\n«Қалдирғоч билан майна», бюджети — 266 298 669 сўмни ташкил этган.\nМазкур мультфильмлар учун умумий миқдорда 3 399 547 811 сўм сарфланган.\nХусусий студиялар эса ўша йили:\n«Кенжа ботир», бюджети — 338 627 819 сўм;\n«Сайёҳ» 3D, бюджети — 499 822 263 сўм;\n«Автосаргузаштлар», бюджети — 499 782 916 сўм каби фильмларни ишлаб чиққан.\nТўғри, бу суммаларни хорижники билан солиштириш ноўрин (масалан, «Довюрак» мультфильмига 185 миллион доллар, «Машиналар 2»га 200 миллион доллар, «Рапунзел»га 260 миллион доллар сарфланган ва харажат тўлалигича ўзини оқлаб, ўртача 500 миллион доллардан 1 миллиард долларгача фойда келтирган). Бироқ 2019 йили Ўзбекистонда 3 миллиарддан ортиқ маблағ 10 та мультфильм учун ажратилган бўлса-ю, бирортасини болаларимиз ҳалигача севиб томоша қилмаса... шунча меҳнат, пул ва вақт ҳавога совурилган бўладими?\nТўрт йиллик таълим бефойда(ми?)\nКадрлар муаммосига давлат бундан тўрт аввал ечим топгандек эди. Камолиддин Беҳзод номидаги миллий рассомлик ва дизайн институтида ҳар йили ўнга яқин талаба мультипликация санъати бўйича махсус йўналишни тамомлайди. Режиссёр Абдулатиф Ҳайдаров эса кадрларни бу зайл тайёрлашга бироз қарши:\nМайли, буям ўзини оқлар. Лекин ўша ўналовидан жуда камчилиги шу соҳа ортидан кетади. Қолганлари ё истеъдодсиз, ё кириш баллари пастлигидан шу факультетни танлаган бўлади. Тўрт йил беҳуда вақт кетказиб, аниматорликка ўқиш шарт эмас. 4 ёки 6 ойлик курс етади. Ўзим ҳам ўқишни битиргач, энди нима қилсам экан, деганман. Соҳага қизиққанидан дипломни ҳам ўйламай, бор куч-қувватини ўз юмушига сарфлаётганларни танийман.\nШокир Холиқов ҳам ўхшаш манзара ҳақида гапиради:\nМиллий рассомлик ва дизайн институтида анимация йўналиши бор. Камида 10-15 мутахассис бир йилда битиради. Майли, ўқимаган дейлик, у-буни баҳона қилайлик, лекин йилига ўн нафаридан олти нафари бошқа соҳага ўтиб кетса ҳам, қолганлари қаерда ҳозир? Анимацияда қолишнинг фойдаси йўқ, деб ҳисоблашгани аниқ. Эътибор қаратадиган жой бўлмагандан кейин, бошқа чораси ҳам йўқ-да.\nСийқаси чиққан мавзудан ўртамиёна сценарийгача\nЎзбек мультфильмларида мавзулар якранг: қарийб барчасида дидактика ҳукмрон. Болага нима тўғрилиги, нима ёмонлиги ипидан игнасигача кўрсатилади. Болани мантиқий фикрлашга эмас, панд-насиҳат орқали тарбиялашга уриниш кўп. Аслида, дидактикасиз ҳам оқ-қора, эзгулик-ёвузлик, яхши-ёмон, баланд-пастни ўргатиш мумкин.\nМаблағ ва кадр масаласини ташқаридан кузатадиганлар асосий муаммо деб билар. Аммо соҳа ичидагилар бунинг аксини айтади. Гап пул билан мутахассисга боғлиқ бўлмаса, бориб-бориб сценарийга тақалмай қўймайди.\nКелинг, хорижники билан таққослай. Уларда сценарийнавис катта-катта компанияларга ишини яхши ҳақ эвазига сотгач, бўлди, жараёнга бошқа аралашмайди. Компания сотиб олган сценарийсининг ғояси, асос-мағзини қолдиради-да, ўндан ортиқ (аслида, юзлаб) кучли, соҳада етакчи ссенаристларни бир ерга йиғиб, бутунлай бошқа асарни тайёрлаб беришларини сўрайди. Ҳар кимга хизматига яраша тўланади. Пишиқ-пухта сценарий яратилгач, кейин ишнинг қораламасига ўтилади. Бизда, ўтган йилги ҳолат бўйича, бир сценарийга 2 миллион 850 минг қалам ҳақи берилган. Лекин бу бир мартада бадиий кенгаш назаридан ўтса қани! Қайтарилавериб, бечора ссенаристнинг ҳафсаласи ўлади, ёзганларига минг пушаймон бўлади. Охири, ҳаммасига қўл силтайди.\nАбдулатиф Ҳайдаров, аниматор\nДуруст сценарий бўлмагач, кўрса арзигулик фильм ҳам туғилмай ўлади.\n«Ўзимизнинг мультфильмларни ўғилларим жуда зерикарли, ўта содда дейишади. Тўнғичим Корея, Хитой, Вьетнам аниме ва комиксларини яхши кўради. Баъзан Pixar ва Disney маҳсулотларини менга ҳам тавсия қилади, кўринг деб. Кичкинам машиналар, инструкторлар, кашфиётлар, шифокорлар ҳақидаги мультфильмларни қайталаб томоша қилаверади. Мавзуси, ишланиши, динамикаси талаб даражасида-да. ‘Фиксики’, ‘Пин-код’, ‘Доктор плюшева’, ‘Бумажки’ни кўришдан чарчамайди», — дейди Муножот Одилова.\nЯна бир онадан болаларингиз ўзбек мультфильмларидан қайсиларини яхши кўради, деб сўрасам:\n«Болаларим қолиб, ўзим зерикаман ‘Ўзбеккинў чиқарадиган мультфильмлардан. Воқеаларга бой, ранг-баранг, ўткир сюжетли, расмлари чиройли, сифатли бўлиши керак, менимча. Кўпроқ тарихий, фантастик фильмлар яратилса, айни муддао. Панд-насиҳатни эса тарихий мультфильмлар орқали бериш мумкин. Ўғлим япон, ўртанча қизим ғарб мультфильмларини севиб томоша қилади. Ўзимизникини сифатсиз, қаҳрамонлари сунъий, ‘одамга ўхшамайди’, деб умуман кўришмайди», — деди тўрт фарзанднинг онаси Марҳабо Жўраева.\nТўрт фарзанднинг онаси Марҳабо Жўраева\nФото: Марҳабо Жўраеванинг шахсий архивидан\nБиринчи нуқта сценарийдан бошланса-ю, пойдевор мустаҳкам қўйилмаса, қурилган иморат қулаши тайин. Ота-она ва болалар кўп ҳолларда режиссураси кучли, воқеаларга бой, ранг-баранг, томошабинга энг аввал таълим берадиган фильмларни афзал билишади-ю, шу соҳага дахлдор масъуллар негадир бунга парво қилишмайди.\nМультфильм яратишдаги даражамиз 2D’да эди. Яна эски сценарийлардаги бўшликлар, қайтариқлар... Бой камбағал бўлади, камбағал бойни охирида мот қилади. Шоҳ довдир қилиб тасвирланади. Хуллас, чайналган, бир хил мавзу. Фикрда ўзгариш йўқ. Ҳаммаси эски гап. Ишланиш усули, чизилиши, ранглари бир-биридан деярли фарқланмайдиган маҳсулотлар эди.\nТанланган мавзу боланинг онг остига бевосита таъсир қилади. Бўлаверади, деб чет элникини кўрсатяпмиз-у, ўзимизникини яхшилаш пайида бўлмаймиз. Бола яратаётган мультфильмларимизни ҳали тушунмайди, деймиз. Лекин бола миясининг имконияти жуда юқори. Катта одам бўлиб эмас, боладек ўйлайлик. Унинг нима хоҳлаётганига эътибор берайлик.\nОддий ранг, персонаж қиёфасини олайлик. Албатта, бизда ёвуз одам хунук бўлиши керак, яхши одам чиройли бўлиши, ёвуз кимса кўрсатилса, мусиқаси ваҳимали бўлиши керак, деган стереотип бор. Ҳаётда ундай эмас-ку! Мультфильмга мультфильм даражасидан эмас, кино даражасида қараган маъқул ва ҳаммаси обдон ўйланиши керак. Психолог, балки болаларнинг ўзидан фикр сўраган ўринлидир.\nҚозоғистон анимацион фильмлар ишлаб чиқаришда биздан анча олдинда. Давлат ва хусусий студияларда яратиладиган мультфильмлар савияси, даражаси, қамрови ва контенти анча баланд. Ҳатто айрим фильмлардаги комикслар махсус дастурларда аллақачон сотувга қўйилган. Мультфильмлар қаторида қозоқлар энди мульттерапия билан астойдил шуғулланишмоқчи. Ижодий социаллашувни рағбатлантириш ва ривожланишда нуқсони бор болаларга махсус услубда рассомлик, графика, санъат ва ҳунармандчилик, мусиқа ва адабиётдан сабоқ беришмоқчи. Бунда психология, арт-терапия, анимация синтез қилинади.\nБундан 10 йил олдин қозоқлар илк миллий тўлиқ метражли «Ер-Тостик ва Айдахар» мультфильми устида иш бошлайди. Қозоқ халқ эртаклари асосига қурилган фильм 3 йил давомида яратилади. «Казахфильм»нинг маълумот беришича, мультфильм бюджети 1,2 миллион долларни ташкил этган. 2013 йил 21 мартда прокатга чиқарилгач, илк ҳафтадаёқ 31,3 миллион тенге (207 минг доллар) маблағ йиғилган.\n2013 йили катта экранларга чиққан «Ер-Тостик ва Айдахар» анимацион фильми постери.\nАслида, Қозоғистондаги вазият бундан ўн йиллар аввал бизникидан-да оғирроқ, абгорроқ эди. 2010–2011 йиллари ҳукумат соҳага жиддий эътибор қаратиб, катта маблағ ажратади. Қозоқ аниматорлари эса ҳақиқий мутахассислар, ғоялар, касбининг фидойиларини бир ерга йиғиб, уч йил ичи прокатга чиқаргулик анимацион фильмни халққа тақдим этишади.\nБизда-чи, миллионлаб пул ажратиляпти-ю, дурустроқ фильмдан нишона йўқ.\nАжратилган сумма яхши ҳам, ёмон ҳам эмас. Ўртача даражада. Лекин бир фильм учун етади. Агар тўғри тақсимланса, катта қисми солиқларга ушлаб қолинмаса. Номи бир миллион-у, ишингизга ярмидан кўпинигина харжлайсиз, холос. Ўша бир миллионни тўлиғича ишлатайлик. Шундаям эплолмасак, қўлимни кўтараман.\n«Ҳеч бўлмаса, YouTube’га жойлаб, интернетда тарғиботини ўзимиз қилсак...»\n2018 йили ишланиб, 2019 йили «Ўзбеккино» миллий агентлиги буюртмаси билан Astir animation studio’нинг «Автосаргузаштлар» мультсериали телеканалларда намойиш этилди. Ҳозиргача 6 та қисми кўрсатилди. Интернетда ҳам фақат шу қисмларини топиш мумкин. Фильм режиссёри ва аниматор Абдулатиф Ҳайдаровнинг айтишича, «сериалнинг 12 та қисми буюртмачига топширилган. Қолган 3 та қисми ҳам тайёр. Лекин олтитадан бошқаси на телеканалларда давомий кўрсатилди, на оммавий ахборот воситаларида гапирилди». Режиссёрнинг барча ёшдаги томошабинлар учун 3D ўлчамли графикада ишланган «Сайёҳ», «Хасис баққол» мультфильмлари ҳам «Ўзбеккино»га топширилган, аммо намойиши ва тақдимотидан дарак бўлмаган.\n«Халқаро мультфильмлар даражасига етгулик фильмларимиз халққа кўрсатилмагандан кейин саволлар туғилади-да. Анимация соҳаси ривожланмаяпти, ҳеч ким ишламаяпти, деган гаплар бўлади. Аслида, ишлаяпмиз. Имкон етганича маҳсулот ишлаб чиқаряпмиз. Лекин ҳеч қаерда кўрсатолмаяпмиз. Қани энди, онлайн намойишга рухсат беришса... Ҳеч бўлмаса, YouTube’га жойлаб, интернетда тарғиботини ўзимиз қилсак... Меҳнатимиз натижасини интернетдаги кўрувлар сонидан ҳам билиш мумкин кейин», — дейди аниматор Ҳайдаров.\n«Мультфильм ишлаб чиқариш фильм яратишдан анча мушкул»\nРежиссёрларнинг фикри, муаммога ечим бўлгулик кузатувларини эшитгач, «Ўзбеккино» миллий агентлиги ахборот хизматига юқоридаги мулоҳазалар бўйича бир нечта савол билан юзландик.\nЎзбекистонда анимация эътибордан қолган эмас. Аввалгидан кўра соҳага кўпроқ эътибор бериляпти, мультфильмлар ишлаб чиқариш учун янада яхши шароитлар яратилмоқда. Ҳозир кўп корхоналар давлат тасарруфидан чиқарилмоқда. Ўз ўрнида эса хусусий секторда сўнгги йилларда кўтарилиш кузатилмоқда. Шунинг учун ҳам Ўзбекистонда Мультипликацион фильмлар студияси ёпилиб, ўрнида Ўзбекистон анимация студиялари ассоциацияси ташкил этилди. Бундан ташқари Тошкентнинг ўзида 10 дан ортиқ хусусий студиялар ишлаб келмоқда. Архаик усулда олинган мультфильмлар уларга рақобат қила олмайди.\nЎтган йили Мультипликацион фильмлар студияси ДУК ва хусусий студиялар томонидан 15 га яқин мультфильмлар ишланган. «Дино ва Завр», «Сеҳрли қаламдон» «Жасур Қутқарбоев», «Бизнинг диёримиз» каби мультсериаллар, «Сеҳрли танбур», мультфильми шулар жумласидан. Шунингдек, хусусий студиялар томонидан «Хасис баққол», «Кичик билағонлар», «Автосаргузаштлар», «Қувноқ заррачалар», «Сайёҳ», «Ибн Сино йўлидан» каби тарбиявий аҳамиятга эга анимацион фильмлар яратилган. Ҳозирда 10 дан ортиқ анимацион лойиҳаларнинг муҳокамаси давом этмоқда.\nОхирги пайтлари ишлаб чиқарилаётган анимацион фильмлар ҳар томонлама хориж тажрибаси асосланган ҳолда 3D форматда болалар эътиборига тақдим қилинмоқда. Шунинг учун ҳам 10 дақиқалик қисқа метражли мультфильм учун ўртача 600-800 млн сўм, мультсериалларнинг ҳар бир сериясига 400-600 млн сўмгача маблағ ажратилган. Анимацион фильмлар фақат мазмун ва мавзу жиҳатдан ўзбекона услубда ишлаб чиқарилмоқда. Мультфильм ишлаб чиқариш фильм яратишдан анча мушкул.\nАнимацион фильмлар аллақачон хусусий студияларда ривожланган. Улар анчадан бери ташқи бозорда рақобатдош лойиҳаларда ишлаб келишмоқда. Масалан, Ўзбекистонда Dip Animation studio, Futurist Media Group, Astir animation, White line ва бошқа шу каби хусусий студиялар ҳаттоки хорижлик аниматорлар билан тажриба алмашган ҳолда мультфильмлар ишлаб чиқаришмоқда.\nНозим Сафаров, «Ўзбеккино» миллий агентлиги ахборот хизмати раҳбари\nСоҳа ичида юрган ва паст-баландини биздан яхши билгувчи мутахассис ва масъулларнинг соҳа ривожидаги фикрлари турлича. Ваколатли ташкилот жамики шароитни яратиб беришга тайёр, лекин амалда томошабин кутганчалик асар дунёга келмаяпти ва яна хорижнинг «қадрдон», беминнат мультфильмларини мириқиб томоша қилишни давом эттираверамиз. Назаримда, бу соҳанинг локомотиви нафақат яхши сценарий, режиссура ва маблағ, яна ҳалол рақобат ҳамдир. Хусусий секторнинг кўпаяётгани ва маблағнинг тўғри тақсимоти, профессионалларнинг борлиги соҳадаги муаммоларни зора аритса. Қанийди, ўзимизнинг экранга «михлагулик» мультфильмларимиз тезроқ яратилса-ю, бу мавзуда бошқа оғиз оч(ол)масак.\n07:30 Кеча // 64734\n22:30, 15.05.2022 // 61467\n17:48, 15.05.2022 // 52318\n14:27 Кеча // 44983\n22:23, 15.05.2022 // 44213


Хос соқчилар бошлиғи: "Ислом Каримовнинг фаолиятида қалтис вазиятлар кўп бўлган" - 2 Февраля 2021 - Блог - WWW.SHERLAR.ORG - SMS SHERLAR, SEVGI SHERLARI, YANGI\nПятница, 05.03.2021, 03:13\nГлавная » 2021 » Февраль » 2 » Хос соқчилар бошлиғи: "Ислом Каримовнинг фаолиятида қалтис вазиятлар кўп бўлган"\nИслом Каримов кам таъминланганлар билан кўп пул эгаларининг орасидаги масофани камайтириш керак, дерди. Бу ҳақда Ўзбекистон Биринчи Президентининг 1990—1992 йиллардаги хос соқчилари бошлиғи бўлган Саъдулла Муҳамадқулов «Рост24»га берган интервьюсида айтиб ўтди.\n«Бу уларнинг принципи эди», — деган Саъдулла Муҳамадқулов ва Биринчи Президент ҳақидаги бошқа хотиралари билан ҳам бўлишган.\n«Мен бир киши билан гаплашганимда, Ислом ака ҳақида рус тилида айтганда ‘умнейший человек’ деганди. Мен нега унинг гапини эслаяпман? Жуда камдан-кам раҳбарлар ҳужжатлар билан ишлайди. Ислом Абдуғаниевич шунчалик кучли инсон эдиларки, улар ҳар бир ҳужжатни бошидан охиригача кўрар, керак бўлса, қайта ишлар ёки қайтарарди. Битта конституцияни устида қанча ишлаганлар. Барча ҳужжатларни ўзлари тузатиб чиқарди. Нима учун? Хатога йўл қўймаслик учун», — деган у.\nСаъдулла Муҳамадқуловнинг айтишича, Ислом Каримов даврида катта кредитлар, қарзлар олинмаганига гувоҳ бўлиш мумкин. Молиявий ишлар билан боғлиқ бўлган халқаро ташкилотларни у бир қадам узоқроқ ушлаб турган.\n«Яна бир нарса, Америка базаси шу ерга олиб келингандан кейин бироз вақт ўтди-да, Андижон воқеаларидан кейин бир оғиз сўз билан мана шу ердан чиқариб юбордилар. Американи ўз ҳудудидан чиқариб юбориш учун қандай катта қатъият керак? Шу уларнинг кучи эди. Яна бир нарса — вафот қилганларидан кейин Россия Федерацияси президенти Владимир Путин келиб уларнинг қабрларига гул қўяётганда бош эгди ва тиззалади. Нима учун? Путин у кишини устозим, деб биларди. Россияда вақтида шокотерапия қилинаётганди. Булар бу нарсага йўл қўймадилар. Оғир аҳволга халқни қўйишни хоҳламадилар. Улар ҳақиқий инсон эдилар. Бундай инсонлар юз йилда бир марта келади», — деб таъкидлаган Саъдулла Муҳамадқулов.\nБунда ташқари, Биринчи Президентнинг хос соқчиси Каримовнинг ҳаётида хавфли кунлар бўлганини ҳам айтиб ўтган.\n«Наманган воқеаси, Нукус воқеаси, Паркент воқеаси, Бўка воқеаси, Фарғона воқеаси… Фарғона воқеаси бир ой давом этганди, 2 июндан 2 июлгача бўлган бўлса, улар июндан ишга келганлар, Фарғонада қанча одамнинг уйи ёниб кетган бўлса, қанча одам ҳалок бўлган бўлса, битталаб уйига кириб чиққанлар. Ўз соғлиғи, жони учун хавф туғдирадиган ҳеч нарсадан қўрқмасди у. Биласизми, Паркент воқеаларида одамлар бир-бирини ўлдирган. Бу одам бориб, ўзлари ҳал қилганлар шу низони ҳам. Кейин яна бир нарсаки, у одам нафақат қўрқмас, балки мард инсон ҳам эди. Чунки кучсизларни устидан булар ҳеч қачон ҳукм сурмаган, булар кучлиларга куч пайдо қилишга ёрдам берган», — деб хотирлайди у.\nИслом Каримовнинг сўнгги кунлари ҳақида тўхталиб ўтиб, бу вақтда у ишламаганини, лекин, ҳар бир катта лойиҳани, миллион доллардан тепада бўлган ҳамма лойиҳаларни Президент ўзи назорат қилганини, республикадаги ҳар бир масалани ўз бошида ушлаб туриш бу жуда катта оғир юк ҳисобланишини, шу юкни охирида кўтара олмай инсульт, қон қуйилиши бўлганини билдирган. «У бўлди, бу бўлди деганларга ишонманг. Мен ҳам ишонмайман. У одам ҳеч қачон ёмон йўлга борадиган инсон эмасди», — деган Саъдулла Муҳамадқулов.\n«Шароф Рашидович тўғрисида тўққиз йил турли гаплар гапирилди. Ўзини отди, ўзини заҳарлади деб, лекин мақоламда ёзганман, у ҳам инфаркт эди. Одамлар тўқималарни айтишган. Аслида инфаркт бўлганига ўзим гувоҳман. 4 йил Шароф аканинг ҳам ёнларида мен бўлганман, охирги сувни мен берганман. Қўлимда жон берганлар. Гўрковлар билан бирга олиб бориб қўйганмиз. Нима учун бу гапларни айтяпман. Бу инсонлар жудаям камдан-кам инсонларда учрайдиган ҳислатларга эга бўлишган. Шулар билан ишлаганимдан, шуларнинг хавфсизлигини таъминлаганимдан фахрланаман...», — деган Биринчи Президентнинг хос соқчиси.\nКатегория: Fikr va Mulohaza qiling | Просмотров: 12 | Добавил: sherlarorg | Теги: #habarlar, #Yangilik, #xabarlar, #news, #uznews, #Yangiliklar, #newsuz, #ahborot, #новости | Рейтинг: 0.0/0


Қозоғистон Республикасининг Туркистон шаҳрини тарихий шаҳар сифатида сақлаб қолиш, унинг жозибадорлигини янада ошириш, тарихий масканларнинг улуғворлигини намойиш қилиш мақсадида турли ислоҳотлар олиб борилмоқда. Туркистон шаҳрида жойлашган Ҳожа Аҳмад Яссавий мақбарасининг шаҳар бўйлаб кўзга кўриниб туришини таъминлаш мақсадида ушбу обида баландлигидан юқори қилиб уй-жой қуриш таъқиқланди. Бу ҳақда вилоят раҳбари Жансеит Туймебаев маълум қилди.\nБундан ташқари, Туркистон шаҳрида қатор замонавий аэропорт, темирйўл вокзали, меҳмонхона ва бошқа хизмат кўрсатиш бинолари қурилишини айтиб ўтилди. Аҳоли уйлари кўпқаватли бўлмайди, улар ўрта асрлардагидек бир ёки икки қаватли бўлади.\nДругие материалы в этой категории: « Франция Конституциясидан «ирқ» сўзи олиб ташланди\tМбаппе ЖЧ ғолиблиги учун мукофот пулини хайрия қилади »


Эксперт: Ўзбекистонда олма етиштириш истиқболсиз. Боғбонларимиз нима дейди? - Халқ сўзи\nЭксперт: Ўзбекистонда олма етиштириш истиқболсиз. Боғбонларимиз нима дейди?\n18:26 18 Июнь 2018 Иқтисодиёт\nБМТнинг Озиқ-овқат ва қишлоқ хўжалиги ташкилоти инвестиция маркази эксперти Андрей Ярмакнинг фикрича, Ўзбекистонда олма етиштириш истиқболсиз экан.\nУнинг бу ҳақидаги фикрлари EastFruit порталида берилди. Иқтисодчининг фикрича, объектив жиҳатдан олма дунёдаги энг арзон мевалардан биридир. Унинг сўнгги истеъмолчи учун белгиланадиган нархи биринчи навбатда транспорт харажатларига боғлиқ. Ўзбекистон эса бу борада арзон ташишни амалга ошира олмайди. Сабаби республика дунё океанларига чиқиши учун Лихтенштейн каби иккита давлат ҳудудидан ўтиши керак. Қолаверса, Ўзбекистоннинг қўшнилари ҳам денгизда етакчи давлатлар ҳисобланмайди.\nМаълумот учун, БМТ эксперти 2012 йилдан бери мева-сабзавот бизнесида Ўзбекистон билан ҳамкорлик қилиб келади.\nУнинг хулосасига кўра, маҳаллий бозор олмалар билан тез тўлиб қолади ва фақат унинг ёзги навларини бошқа давлатларда муваффақиятли сотиш мумкин. Кузги навлар эса деярли барча мамлакатларда ўсади ва ўз-ўзидан аниқки, улар учун четдан импорт қилиш фойдасиз ҳисобланади.\n“Ўзбекистон сабзавот ва мевалари кўпинча Россия бозорларига йўналтирилади. Масалан, Россияда навларга ажратилмаган олманинг февраль ойидаги стандарт баҳоси охирги йилларда 20-25 рубль(0,35-0,4 доллар)ни (Европада олма ҳосилининг учдан бир қисми нобуд бўлган 2017-2018 йиллар мавсумини ҳисобга олмаганда) ташкил этяпти. Биргина Фарғона водийсидан Екатеринбургга олмани олиб бориш учун транспорт харажатлари эса 0,25-03 доллар, Москвагача 0,35-0,4 долларга тенг бўлаётир. Шундай қилиб етказиб бериш нархининг ўзи Москва омборларида сақланаётган олма нархиники билан тенглашмоқда. Бундай шароитда бошқа давлатлардан келган маҳсулотлар билан рақобат қилиб бўлмайди. Бошқа мамлакатлар томон экспорт йўналишини йўлга қўйиш ҳам имконсиз, сабаби Ўзбекистон яқинида олмани импорт қилувчи йирик давлатлар эмас, балки йирик экспортчилар бор: Эрон ва Хитой. Агар янада узоқроқ давлатлар мўлжалланса, ташиш нархлари яна ошиб кетиш масаласи кўндаланг бўлади”, - дейди эксперт.\n“Ўзбекистон иқлими рақобатдош олмалар етиштириш учун яхши мос тушмайди.Ёзда иссиқ ва қуруқ. Бундай шароитда агар қизил навли олма усти тўр билан ёпилмаса, меваларга ранг кирмайди, балки куйиб кетади, оқибатда сақлашда тез бузилади. Қолаверса, ҳосил кўрсаткичлари ҳам мўътадил иқлимга эга давлатларникига нисбатан паст. Ва ниҳоят, олмаларни етиштириш, сақлаш, саралаш ва қадоқлашда замонавий технологиялардан фойдаланиш учун инвестиция қимматга тушади, сабаби барча қурилмаларни импорт қилишга тўғри келади”, - дея қўшимча қилади Ярмак.\nИқтисодчи ўзбек деҳқонларига олмани эртанги навларини етиштириш, энг яхшиси эса Ўзбекистон иқлимига мос тушадиган бошқа рақобатдош меваларга эътибор қаратишни тавсия этмоқда. Масалан, гилос, ўрик, тукли ва туксиз шафтоли, анор, киви шулар жумласидандир.\nЭслатиб ўтамиз, Ўзбекистон 2018 йилнинг январь — апрель ойларида 115,9 миллион АҚШ долларилик мева ва сабзавотларни экспорт қилди. Бу ўтган йилнинг шу даврига нисбатан 41,8 фоиз кўпдир.


Москвада қирғизистонлик аёлларни жазолашга даъват қилинди - ИИВ суриштирув бошлади\nРоссия ИИВ ваколатхонасида оммавий амалга ошириладиган ноқонуний чақириқлар учун жавобгарлик белгилаб қўйилганини эслатишди\nТОШКЕНТ, 22 июл — Sputnik. Россиядаги Қирғизистон ИИВ ваколатхонаси Москвадаги қирғизистонлик аёлларга нисбатан зўравонлик ҳаракатларига даъват қилиш акс этган мақолалар ҳолати юзасидан текширув ишларини бошлаб юборди.\nБу ҳақда вазирлик матбуот-хизматига таянган ҳолда Sputnik Қирғизистон хабар бермоқда.\nҚР ИИВ ваколатхонаси хабарига кўра, ижтимоий тармоқларда Россияда ишлаб турган бир гуруҳ ёш йигитларнинг видеомурожаати тарқалмоқда. Улар чет элликлар билан учрашаётган қирғизистонлик аёлларни жазолашга даъват қилмоқда.\nИИВ ваколатхонаси айбдорлар Россия қонунчилиги асосида жавобгарликка тортилиши мумкинлиги ҳақида эслатган ва ушбу ҳолат юзасидан текширув ишлари бошланганлигини маълум қилган.\nБундан ташқари, келажакда бу сингари чиқишлар тарқалишининг олдини олиш мақсадида қирғиз диаспораси билан учрашув режалаштирилган.


Филиппиннинг ички ишлар ва маҳаллий ўзини-ўзи бошқариш вазири Эдуардо Аньо коронавирусга қайта чалинганини маълум қилди. Таъкидланишича, 58 ёшли амалдорда коронавирус биринчи марта март ойида аниқланган ва у даволаниб чиққан.\nФото: Philippine News Agency\n“13 августда мен грипп аломатларини, жумладан томоқда ва танада оғриқ ҳис қила бошладим. 14 августда ўзимни яккалаб, полимераза занжир реакцияси усулида таҳлил топширдим. 15 августда таҳлил жавобини олдим, унда менда яна коронавирус аниқлангани маълум қилинганди”, деб айтган вазир. Ҳозирда у изоляцияда шифокорлар кузатувида қолмоқда.\n“Мен буни шу мақсадда эълон қилмоқдаманки, мен билан яқин мулоқотда бўлганларни ўзларини яккалашга, соғлиқни сақлаш вазирлиги тавсияларига мувофиқ барча аломотлар бор-йўқлигини кузатишга ва тегишли чоралар кўришга чақирмоқчиман. Мен, шунингдек, бу баёнотни вируснинг қанчалик жиддийлигини таъкидлаб ўтиш ва барчани ниқоб тақишга, тез-тез қўл ювишга ва ижтимоий масофалашувга риоя қилишга чақириш учун бермоқдаман. Бу оддий қоидаларга риоя қилиб, яқинларимиз ва жамиятимизни ҳимоялашда ёрдам беришимиз мумкин”, деб таъкидлаб ўтган Эдуардо Аньо.\nШунингдек, апрель ойида Филиппин таълим вазири Леонор Брионесда, июлда эса жамоат ишлари ва йўл қурилиши вазири Марк Вилларда ҳам коронавирус аниқланган.\nФилиппинда коронавирусга чалиниш бўйича илк ҳолат 30 январда қайд қилинган эди. Айни вақтда мамлакатда вирусдан касалланганлар сони 153 мингдан, вафот этганлар сони 2,4 мингдан ошиб кетди. Шу билан бирга, 71,4 минг киши коронавирус инфекциясидан соғайиб кетган.\nФилиппинга кучли тайфун ёпирилиши натижасида 60 мингдан ортиқ киши эвакуация қилинди


Хитойда бир неча минг киши кўчки юз берган жойни вайроналардан тозаламоқда\n10:17 / 23.12.2015\nХитойнинг жанубида жойлашган Шэньчжэн шаҳрида юз берган кўчки оқибатларини бартараф этишда 4 мингдан кўпроқ одам ишламоқда, деб хабар бермоқда “Синьхуа” ахборот агентлиги. Улар орасида фавқулодда хизматлар вакиллари ва ҳарбийлар бор.\nАввалроқ вайроналар остида 67 соат қолиб кетган эркак қутқариб олинди. Қутқарувчилар омон қолган эркак ёнига уни аниқлаганларидан 2,5 соатдан кейингина етиб бора олишди. Эркак шифохонага етказилган, унинг аҳволи барқарорлиги айтилмоқда.\nАйни пайтда 70 дан кўпроқ одам ҳамон бедарак йўқолган ҳисобланмоқда. Вайроналар орасидан бир кишининг жасади топилган.


Исландияда навбатдан ташқари парламент сайловлари бўлиб ўтади\n10:22 / 29.10.2016\n29 октябрь куни Исландия альтинги учун навбатдан ташқари сайловлар бўлиб ўтади. Сайлов участкалари маҳаллий вақт билан соат 10:00дан 22:00гача очиқ бўлади. Исландия парламенти дунёдаги энг қадимги парламентлардан бири ҳисобланади.\nСайловлар мамлакатга "Панама ҳужжатлари" эълон қилингач, вужудга келган сиёсий инқироздан чиқишга ёрдам бериши керак. Бу сафарги сайловларнинг эътиборли томони, баҳорги норозиликлардан сўнг Қароқчилик партиясининг обрўси ортиб кетганидир.\nСайловларда овоз бериш ҳуқуқига 245 минг киши эга. 63та депутатлик курсисига 12 партиядан 1,5 мингга яқин номзод курашмоқда. Маҳаллий ОАВнинг ёзишича, сайловларда сайловчиларнинг 0,6 фоизи бевосита номзод сифатида қатнашмоқда.\nАслида, Исландия парламент сайловлари 2017 йил май ойида бўлиб ўтиши керак эди. Навбатдан ташқари сайловларга, молиявий инқироз ва офшор маблағларига қарши норозиликлардан сўнг ҳукумат тепасига келган Ривожланиш партияси етакчиси Сигмюндюр Давид Гюннлейгсоннинг “Панама ҳужжатлари”га алоқадор бўлиб қолгани сабаб бўлди. Британия Виржин оролларида унинг рафиқаси номида офшор компаниялари рўйхатдан ўтгани фош этилган эди. Шундан сўнг, 7 апрелда Гюннлейгсонн истеъфога чиқишга мажбур бўлди.\nБу сафарги сайловларнинг яна бир шов-шувли жиҳати Қароқчилик партиясининг сайловчилар орасида обрўси ошиб кетганлигидир. Ўтган гал у 5,1 фоиз овоз тўплаб, парламентда 3 нафар аъзосига эга бўлганди. Бироқ, ҳозирда, ижтимоий сўров натижаларига кўра, партия 20-30 фоиз овоз тўплаши мумкинлигини кўрсатмоқда. Бошқа биронта партия аксар кўпчилик овозни олиш имконига эга эмаслиги эътиборга олинса, Исландияни яқинда “қароқчилар” бошқариши мумкинлиги ойдинлашади.\nҚароқчилар партияси 2012 йилда маҳаллий фаоллар, хакерлар, илм-фан соҳаси вакиллари ва "ижодкор тоифа" томонидан Швециядаги шундай партиядан намуна олинган ҳолда ташкил этилган эди. Бироқ, бошқа мамлакатлардаги сафдошларидан фарқли равишда, исландиялик сиёсатчи "қароқчилар" катта сиёсатга киришнинг уддасидан чиқишди.\nИсландия парламент сайловлари Қароқчилар партияси Панама ҳужжатлари


Сизгинадан ўргилай — Teletype\n- Олдимга туш қани! Ҳе, энангни…\nЭркин бува мезбонларнинг ҳай-ҳайлашига ҳам қарамай Жанон момони олдига солиб чиқиб кетади. Жанон момо ер ёрилмайди-ю, ерга кириб кетмайди. Ҳаммасидан ҳам, чолининг эллик йил деганда биринчи марта сенлаб гапиргани-ю, “энангни” дегани алам қилиб кетади.\n“Мен нима қилдим аҳир, айбим нима мени?” Жанон момо йиғлагудек бўлиб ортига қарайди, важоҳат билан хассасини ўйнатиб келаётган чолини кўриб, нафаси ичига тушиб кетади, “Ҳа сўрашган бўлсам сўрашгандирман, шунга ота гўри…”\n- Ўв, сен! Ҳа, ёшлигинг эсингга тушиб кетдими? Қўл бериб сўрашгилари келиб қолибди-да а? Яна ким билан, Эшмат карнай билан!\n- Ҳай буваси-е, секинроғе, қўшнилар эшитади,- Жанон момо бармоғини лабларига босади.\n- Ҳо! Қўшнилар эшитишидан номус қилган уят, қариндош уруғ, таниш билиш олдида қариб қуюлмаган чол билан қўл бериб кўришаётганда қаёқда эди?!\n- Ҳа энди, қўлини чўзиб турса тескари ўгирилмайман-у буваси…\n- Қўлини чўзса эмиш! Бетини чўзса нима қилардинг, а, нима қилардинг?\nЖанон момо пиқ этиб кулиб юборади. Бунга сайин Эркин буванинг жини баттар қўзийди. “Бор-е!” дейди-ю, кампирига ҳам қарамай тез-тез юриб кетиб қолади.\nЖанон момо кўчанинг ўртасида сўппайиб туриб қолади. “Бор-е дедими? Сенлагани, Худо раҳмат қилган энамни сўккани етмагандек, бир ўзимни ташлаб кетвордими? Ҳали қараб турсин…”\nЖанон момо атай жойини олисроқ солади, чолига қайрилиб ҳам қарамайди. Эркин буванинг тўшаги ёнига қўйиб қўйиладиган совуқ чой ҳам бугун қўйилмайди. “Яхши ётиб туринг, буваси”, “Сҳирин тушлар кўринг момоси” деган одатий сўзлар ҳам айтилмайди. Ҳар бир соатда бир уйғониб, “Буваси, оёғингиз оғримаяптими?” “Буваси тузукмисиз?” дейишлар ҳам йўқ…\n“Қилар ишни қилиб аразлаганига ўлайми…”\nЭркин буванинг томоғи қақраб кетади. Қўли билан ёстиғИ тепасини пайпаслаб чойини қидиради, топа олмай энди оғиз жуфтлайди-ю, “араз-араз” эсига тушиб кетиб жим бўлади. Ўзича хийла ишлатмоқчи бўлиб ёлғондан ихраб қўяди. Қайда? “Нима бўлди, қаерингиз оғриди буваси?” деб парвона бўладиган кампири бугун бамайлиҳотир уйқуни ураверади.\nЭркин бува тақдирга тан бериб бир амаллаб ўрнидан туради-ю, бўш идишни кўтариб ташқарига йўналади.\n- Ойим билан дадамга нима бўлди? Бугун икковлари ҳам бошқачароқми?\nЎғил бор гапни эшитгач ўзини кулгудан тиёлмайди.\n- Ҳа дадам тушмагур-ей… Икковлари ҳам ёш боладек бўлиб қолишган-а, Нилу? Майли қўявер, мана кўрасан кечга қолмай ярашиб олишади. Булар гаплашишмаса туришолмайди-ю.\n- Менимча ойижоним ҳали бери шаштларидан тушмайдилар…\nЖанон момо атайин қошларига қалин қалин қилиб ўсма қўяди. Билади, чоли орқасида ўзидан кўз узмай ўтирибди. Билади, ичи ёниб кетяпти. Эркин бува чидолмайди. Сал нарида кир юваётган келинига овозини кўтариб гапиради.\n- Ўв қизим! Сўрачи, одамлар қаерга бунча ясаниб отланишаётган экан? Ё кўчада бирортаси кутиб турибдимикин карнайини ушлаб?\nКелин мийиғида кулиб қўйиб, қайнонасига савол назари билан қарайди.\n- Келин, мен қизимникига кетяпман! Бадқовоқ юзли одамларга тикилиб ўтиравериб сиқилиб кетдим, бир аланиб келай!\nМомо шундай деб тугунини кўтарганча чиқиб кетади. Эркин бува ҳар сафар “Сизсиз бормайман, юринг бирга!” деб ҳоли жонига қўймайдиган, ҳозир эса руҳсат сўраш-у, ҳайр-ҳўшниям унутиб чиқиб кетган кампирининг ортидан серрайиб қараб қолади.\n- Ойи, дадам тузукмилар тўғрисини айтинг? Ҳеч бир ўзингиз келмасдингизку? Келганингизда ярим соатга қолмай баҳона қилиб олиб кетиб қолардилар. Тинчликми ўзи?\nМомо ҳам қизига сездирмай деразадан ташқарига қараб-қараб қўяди. Сҳу пайт дарвозанинг тарақлаб очилгани-ю, рашкчи чолгинасининг қадрдон овозини эшитиб ўрнидан туриб кетаёзади.\n- Ҳай, момоси! Қизингизни дийдорига тўйгандирсиз? Сиз бу ерда ўтираверсангиз мен шўрликка ким қарайди?\n- Ҳозир буваси, ҳозир… Сизгинадан ўргилай-а!\nБир-бирига суянганча кириб келаётган чол-кампирга қараб ўғил келинни туртиб кулиб қўяди.\n- Равшан ака?\n- Сиз ҳам мени рашк қиласизми?\n- Бўлмасам-чи… Аҳир дадамни ўғлиман-у!\nКечадан бери фаришталар тарк этгандек бефайзгина бўлиб қолган хонадон йиллар ўтса-да эскирмас, қадди букилмас муҳаббат тафтидан нурафшон бўлиб кетади…\n©Лобар АЗИЗ | @mutolaa_sehri


«Интернет ўчармиш»: ҳақиқатми ёки тутуриқсиз афсона - Terabayt.Uz\nИнтернетда доменлар билан шуғулланадиган нуфузли компаниялар раҳбарлари “Интернет ўчармиш” деган миш-мишлар қаердан пайдо бўлганини ва нима учун у жуда ошириб юборилганини тушунтиришга ҳаракат қилмоқда.\nКейинги кунлари Россияда оммавий ахборот воситалари 11 октябрда дунё интернет тармоғида глобал миқёсда узилиш содир бўлади, деган янгилик тарқатишди. Табиийки, бу барчанинг баҳс-мунозарасига сабаб бўлмоқда. Бунга сабаб, домен номларини ва IP-манзилларни (ICANN) ўзиники қилиб олаётган корпорациялар гўё, қандайдир калитларни алмаштираётган эмиш. Бу миш-мишни олға сурганлар жуда кўп бўлди, аммо уларнинг бари ҳақиқатдан анча йироқ. Бундай шов-шувнинг тагига етиш учун, энг аввало бир қадам орқага қайтиб, амалда интернет-адресацияси тизими қандай тузилганини қисқача баён қилиб чиқиш зарур бўлади.\nДунё ён дафтари\nҲар доим сайтга киришга, мобил иловани очишга, электрон почта орқали хат жўнатишга уринганимизда, бизнинг провайдер биз учун ушбу ресурс ёки илованинг манзилини билишга ҳаракат қилади. Бунинг учун улар DNS деб аталадиган маълумотларнинг глобал базасига мурожаат қилади. У керакли сайтлар турган барча домен номи билан IP-адрес серверига тўғри келадиган ўзига хос жаҳон ён дафтари саналади. Домен номига сўров жунатсак, биз IP-манзили ҳақида жавоб оламиз ва унинг ёрдамида ўзимизга зарур бўлган ресурсни топамиз.\nDNS тизимига жавоблар электрон имзо билан тасдиқланади. Бу шунинг учун керакки, ҳеч ким бизни қандайдир чет, масалан товламачиларнинг ресурсига жўнатиб юбориб, манзилни “йўлда” ушлаб қолмасин ва уни алмаштириб қўймасин. Имзо туфайли биз аввал бошда қаерга кирмоқчи бўлсак, айнан шу ерга киришга ишончимиз комил бўлади.\nЎҚИНГ:«Янги интернет» пайдо бўлмоқда: ҳозирча 30 миллион доллар жалб қилинди\nИмзо иккита калит ёрдамида яратилади, улар ўзига хос «парол» бўлади. Яқин келажакда айнан ушбу ICANN корпорацияси калитларини ўзгартиришмоқда. Ўз –ўзидан тушинарлики, калитларни алмаштириш, бу домен ҳудудига масъул бўлган жаҳон ташкилотлари ҳар доим амалга ошириб келадиган оддий операциядир. Бу ахборот хавфсизлиги бўйича стандарт чора-тадбирларнинг зарурий қисмидир. Калитларни вақти-вақти билан алмаштириб туриш уларнинг четга чиқиб кетмаганига ва учунчи шахс ихтиёрига бориб тегмаганига ишонч ҳосил қилиш учун амалга оширилади. Бизнинг ўзимиз ҳам эликтрон почтамиз ёки банкдаги шахсий кабинетимизнинг паролини айнан шундай ўзгартирамиз.\nЭлектрон имзо бу ерда биз учун виртуал нотариус бўлиб хизмат қилади: улар туфайли биз манзилимизга келган нарсанинг тўғрилигига ишонч ҳосил қила оламиз. Электрон имзо калитини алмаштириш, бу худди нотариус печатини алмаштиргандек: Ҳужжатларга кейин ҳам ишонишимиз учун, биз печатимиз ўзгаргани ҳақда аввалдан хабардор қилинган бўлишимиз лозим.\nКалитларни алмаштириш жараёни кўп ҳолларда автоматлаштирилган бўлади ва инсонлар аралашувисиз ўзи амалга ошади. Бироқ айрим алоқа операторлари, айниқса эски дастурий таъминотдан фойдаланаётганлар янги калит олиш учун ўз ускуналарини автоматик тарзда созламаса ҳам бўлади. Бу дегани, бир пайтга келиб DNS дан келган нарсани “билмай” қолиши ҳам мумкин ва фойдаланувчига ресурс манзилини бермаслиги ҳам мумкин. Натижада, сайт очилмайди ёки илова ишга тушмайди.\n0,04 фоиз фойдаланувчи мураккабликларга дуч келиши мумкин.\nУнчалик катта бўлмаган операторлар, айниқса ривожланаётган мамлакатларда, ўзларининг ускуналарини ва дастурий таъминотини янгилашга ҳамда тўғри созлагични жорий этишга унчалик шошилишмади. Аммо ҳозирги пайтда бундай операторларнинг сони жуда оз. Турлии экспертлар баҳони турлича бермода, лекин қуйидаги пақам тўғрироқ кўринади, яъни 0,04 фоиз фойдаланувчи қийинчиликларга дуч келади.\nШу билан бирга, барча фойдаланувчилар учун умуман ҳеч нарса ўзгармайди. Интернетнинг секинлаши ҳақида ҳеч қандан гап йўқ —муаммо иерархия бўйича анчайин юқорида ва у юклаш вақтида эмас, балки сўров вақтида намоён бўлади. Бундан ташқари, жаримага тортилган оператор ҳам бундай узоқ ишламайди — муҳандислар ускуналарнинг ишлашини назорат қилади ва албатта эътиборини аномаль даражада кўп миқдардаги хатоларга қаратади.\nНиҳоят ICANN’нинг ўзи ҳақида, барча техник ҳамжамият ушбу муаммо ҳақида бир неча йилдан буён муттасил гапиришмоқда, шу боис калитларни ротация қилиш муаммоси ҳақида тармоқ ускуналари билан таниш бўлган ҳамма хабардор қилинган.\nЎҚИНГ:5G-интернет смартфонлар учун хавфли экан!\nЭнди ёлғон-ёшиқ, уйдирмаларга келсак:\nУшбу вазиятнинг энг қизиқ томони — пайдо бўлган ёлғон ёшиқларга яқинроқ разм солиш. Уларда одамлар ўзининг қўрқувини кўради ва албатта ушбу қўрқувларни тарқатиб юбориш керак, бунинг учун эса уйдирмаларга аниқлик киритиш лозим:\nБиринчиси — режалаштирилган ҳаракат. Гўё калитни алмаштириш интернетни ташқаридан, унча келишмайдиган мамлакат ёки ҳудуддан туриб ўчириб қўйишга имкон беради. Бу албатта, ундай эмас. Манзиллаштириш тизими ягона ва DNS имзо тартиби фойдаланувчилар қайси минтақада ёки қайси мамлакатда жойлашганидан ва қандай сиёсий йўналишга эга бўлишидан қатъий назар ҳамма учун бир хил амал қилади. Ушбу манзиллаштириш тизимини қисман физика қонунига ҳам тенглаштирса бўлади, Хабарингиз бўлса керак, физика қонуни мутлақо танлаб ўтирмай ҳаракат қилади.\nИккинчи афсона — жиноятчилар учун имкониятлар ойнаси. Техник томондан калит ўрнида ишлашнинг имконияти йўқ, аммо махсус муҳандислик қилишга ҳар доим ҳам имконият бор. Фирибгарлар интернетнинг манзилли тизими қандай ишлаши ҳақида қўрқитиш ва эслатиш орқали фойдаланишади. Шу боис, энг яхши усул бундай қармоқларга илинмаслик, яъни шунчаки шубҳали манбаларга қулоқ солмаслик керак.\nАйрим эксперт давраларида банк бизнеси билан интернет-инфраструктураларини солиштириш жуда кенг тарқалган: энг зўр банк бу энг зерикарли банк. Агар унда янгилик бўлмаса, демак унда ҳаммаси яхши кетяпти. Шундай экан, бу ерда ҳам: интернет инфраструктураси — бу одатдаги бизга таниш бўлган сайт, илова, ижтимоий тармоқ ва электрон почта номи билан кўзга кўринмайдиган қандайдир қатламдир. У шунчаки ишлайверади, биз эса у ерда нима бўлаётгани ҳақида ҳеч нарсани билмаслигимиз мумкин.\nЎҚИНГ:Технологик жиҳатдан тараққий этган 10 давлат\n#интернет хавфсизлиги #миш-миш #Экспертлар фикри


Москва вилоятидаги мигрантлар ётоқхоналари ёппасига текширилади - 14.09.2021, Sputnik Ўзбекистон\nМосква вилоятидаги мигрантлар ётоқхоналари ёппасига текширилади\nПодмосковье губернатори регион бўйлаб оммавий текширувлар ўтказиш буйруғини берди 14.09.2021, Sputnik Ўзбекистон\nТОШКЕНТ, 14 сен — Sputnik. Сергиев Посад туманида рўй берган шов-шувли ҳодисадан сўнг, Подмосковье губернатори Андрей Воробьев Бужаниновада меҳнат муҳожирлари учун ётоқхонани ёпиш буйруғини берди.Губернатор баёнотига кўра, бу қарор қабул қилинишига маҳаллий аҳоли билдирган фикрлар сабаб бўлган."Бахтсиз воқеа юз берган жойга яқин жойлашган ётоқхона бугуннинг ўзида ёпилади. Агар маҳаллий аҳоли бунга қарши экан - уни қолдира олмаймиз", - деган Воробьёв.Москва вилояти губернаторининг сўзларига кўра, энг қисқа вақтда мигрантлар энг кўп тўпланадиган барча жойларда текширувлар ўтказилади."Мигрантлар томонидан содир этиладиган ҳар қандай ҳуқуқбузарликлар, айниқса, жиноятларнинг кескин тарзда олди олиниши керак ва шундай бўлади ҳам", - деган ҳукумат вакили.Воробьев шунингдек, бу сингари ҳодисалар чет эл фуқароларини характерламаслигини, РФга кириб келадиган аксарият чет элликлар виждонан меҳнат қилишларини эътироф этган.Эслатиб ўтамиз, Москва вилоятининг Сергиев Посад туманида икки нафар эркак нафақадаги кампирни зўрлаш ва ўлдиришда гумонланиб қўлга олинган. Ҳукумат тақдим этган маълумотга кўра, гап 1984 ва 1988 йилда туғилган Тожикистон фуқаролари ҳақида бормоқда.\n© Sputnik / Валерий Мельников / Фотобанкка ўтишИностранные рабочие в общежитии\nПодмосковье губернатори регион бўйлаб оммавий текширувлар ўтказиш буйруғини берди\nТОШКЕНТ, 14 сен — Sputnik. Сергиев Посад туманида рўй берган шов-шувли ҳодисадан сўнг, Подмосковье губернатори Андрей Воробьев Бужаниновада меҳнат муҳожирлари учун ётоқхонани ёпиш буйруғини берди.\nГубернатор баёнотига кўра, бу қарор қабул қилинишига маҳаллий аҳоли билдирган фикрлар сабаб бўлган.\n"Бахтсиз воқеа юз берган жойга яқин жойлашган ётоқхона бугуннинг ўзида ёпилади. Агар маҳаллий аҳоли бунга қарши экан - уни қолдира олмаймиз", - деган Воробьёв.\nМосква вилоятида пенсионер аёл зўрлаб, ўлдирилди: икки нафар мигрант қўлга олинди\n14 Сентябр, 12:40\nМосква вилояти губернаторининг сўзларига кўра, энг қисқа вақтда мигрантлар энг кўп тўпланадиган барча жойларда текширувлар ўтказилади.\n"Мигрантлар томонидан содир этиладиган ҳар қандай ҳуқуқбузарликлар, айниқса, жиноятларнинг кескин тарзда олди олиниши керак ва шундай бўлади ҳам", - деган ҳукумат вакили.\nВоробьев шунингдек, бу сингари ҳодисалар чет эл фуқароларини характерламаслигини, РФга кириб келадиган аксарият чет элликлар виждонан меҳнат қилишларини эътироф этган.\nЭслатиб ўтамиз, Москва вилоятининг Сергиев Посад туманида икки нафар эркак нафақадаги кампирни зўрлаш ва ўлдиришда гумонланиб қўлга олинган. Ҳукумат тақдим этган маълумотга кўра, гап 1984 ва 1988 йилда туғилган Тожикистон фуқаролари ҳақида бормоқда.


25.05.2020 13:08 0 1842\nҚорақалпоғистон Республикасида 4 нафар, Самарқанд вилоятида 17 нафар бемор бутунлай соғайди ва реабилитацияга кузатилди, деб хабар бермоқда Соғлиқни сақлаш вазирлиги Жамоатчилик билан алоқалар бўлими.\nҚорақалпоғистонда соғайганларнинг барчаси узоқ масофага қатновчи юк автомашинаси ҳайдовчилари бўлиб, Россиядан Қозоғистон орқали юртимизга келган. Таҳлил натижаларига кўра, касаллик аниқлангач, шифохонага ётқизилган. Ҳудудлар бўйича олидаган бўлсак, Қорақалпоғистон Республикаси, Бухоро, Навоий ҳамда Самарқанд вилоятларидан 1 нафардан. Уларнинг барчаси эркак бўлиб, ёши каттаси 36 ёшда, ёши кичиги эса 23 ёшда.\nШундай қилиб, бугун ҳозирга қадар 21 нафар бемор тузалиб, мамлакатимиз бўйлаб коронавирус инфекциясидан бутунлай соғайганлар 2586 нафарга етди.


Бош вазир илк бор парламентга ҳисобот беради\nШавкат Мирзиëев¸ гувоҳларга кўра¸ фақат хорижий меҳмонлар ҳузуридагина тишининг оқини кўрсатадиган раҳбарлардан бири...\nЎзбекистон Бош Вазири 15 июл куни илк бор Олий Мажлис қонунчилик палатаси ва Сенатининг қўшма мажлисида ҳисобот беради.\nЎзбекистон Бош вазири Шавкат Мирзиёев илк бор парламентга қилинган ишлар ҳисоботини тақдим этади. Бош вазир 15 июл куни депутатлар олдида чиқиш қилиб, демократик бозор ислоҳотлари ва иқтисодиётни янада либераллаштириш учун ҳукумат томонидан қандай чоралар кўрилаётгани, шунингдек, “Кичик бизнес ва хусусий тадбиркорлик йили”да давлат дастурлари қандай амалга оширилаётгани тўғрисида ҳисобот бериши керак.\nЖорий йилнинг 19 апрел куни Ўзбекистонда Конституциянинг 78-моддасига қўшимчалар киритиш ҳақидаги қонун кучга кирган эди.\nМазкур ўзгартишларга мувофиқ, Ўзбекистон парламентининг қуйи ва юқори палаталарига мамлакатдаги ижтимоий-иқтисодий долзарб масалалар бўйича Бош вазир ҳисоботини эшитиш ва уни муҳокама қилиш ваколати берилган.\nЎзбекистон телеканалларида деярли кўринмайдиган, бирор марта Бош вазир сифатида журналистлар саволларига жавоб бермаган Шавкат Мирзиёев энди камида бир-икки соат давомида ҳисобот тақдим қилиши ва депутатлар саволларига жавоб бериши керак. (Агар саволлар бўлса, албатта.)\nПарламент қонунчилик палатаси ва Сенатининг қўшма мажлиси олдидан, Озодлик Ўзбекистон Либерал демократик, Халқ демократик партияларининг парламентдаги фракциялари депутатлари ва сенаторлар билан боғланиб, Бош вазирнинг илк бор парламентга ҳисобот бериши юзасидан фикр сўради. Бироқ улардан, ҳисобот тинглангандан сўнггина бу ҳақда бир нарса айтиш мумкин, деган жавоб олинди.\nХўш, Бош вазирнинг парламентга ҳисоботи мамлакат иқтисодий, ижтимоий ва сиёсий ҳаётида бир ўзгариш яратадими?\nМустақил сиёсатшунос Камолиддин Раббимов фикрича, Бош вазирнинг парламентга ҳисобот бериши хақида конституцияга ўзгартиш киритиш билан Ислом Каримов арқонни яна узунроқ ташлаб қўйди:\n- Умуман унинг олдига қўйган вазифалари шундан иборатки, бир томондан у ўзига, яъни Каримовга бўлаëтган бир босим яъни ижтимоий-иқтисодий вазиятга яъни фақат Каримов масъул деган фикрдан имкон қадар ўзини енгиллатиш, бошқа томондан эса Бош вазирга ижтимоий-иқтисодий блокни юклаш ва уни масалан¸ нафақат Каримов ўз қўли билан балки парламент орқали ҳам бошқаришга интилиш дейиш мумкин.\nБу мураккаб бўлган сиëсий технология. Бу технологиянинг вазифаси “Ўзбекистонда ижтимоий-иқтисодий вазият учун президент эмас¸ Бош вазир масъул¸ жумладан парламентга ҳам у ҳисобот беради¸ деган фикрни оммага сингдиришдир. Барча саволлар унга қаратилиши керак. Агарки, ижтимоий-иқтисодий вазият қониқарсиз бўлса, бу вазиятни парламент кузатиши керак ва агарки вазият ҳаддан ташқари ачинарли бўладиган бўлса, у истеъфога бериш керак” деган маънода жамиятга бир сигнал юбормоқчи назаримда, - дейди сиёсатшунос.\nКузатувчилар¸ Ўзбекистон парламенти депуталарини мўмин-қобил халқ вакиллари сирасидан эканлигини айтар экан, парламент ҳеч қачон ҳукумат қарорларини қаттиқ танқид остига олмаганлиги, деярли барча қонунлар ортиқча тортишувларсиз аксарият овоз билан қабул қилинишини таъкидлашади.\nШундай бир шароитда парламент депутатлари ёки сенаторлар Бош вазирга ҳисобот юзасидан танқидий фикр билдира оладими?\nСиёсатшунос Камолиддин Раббимов фикрича бундай бўлмайди:\n- Йўқ, биласизми бу ерда биринчидан асосий омил Ўзбекистон парламентидаги, яъни Қонунчилик палатасидаги асосий партия Ўзбекистон Либерал-демократик партияси. Энг катта жойни бу партия эгаллаган. Қолган партиялар ҳам масалан иккита-учта партия у билан битта блокка киради¸ демократик блок дейишади. Бу ўтган чақириқда бўлган эди, лекин ҳалигача мана шу формат қандайдир сиëсий аҳамиятини йўқотгани йўқ.\nИккинчидан, мана шу партия сиëсий кенгашнинг аъзоси Шавкат Мирзиëев. Умуман вазият шундайки, либераллар партиясининг асосий спонсори ва асосий патрони бу Ўзбекистондаги Бош вазир Шавкат Мирзиëев. Ҳалигача ҳам партиянинг ғазнасига пул тушишини шахсан унинг ўзи назорат қилади,- дейди Камолиддин Раббимов.\nШунинг учун ҳам, деб сўзида давом этади сиёсатшунос, партия фақат президентнинг буйруғи билангина унга босим ўтказиши мумкин:\n- Шу нуқтаи назардан¸ менимча¸ партия фақатгина Каримовнинг буйруғи билан унга босим ўтказиши мумкин¸ агар шундай буйруқ бўладиган бўлса. Лекин мен ўйлайманки, ҳали Ўзбекистонда парламентаризмнинг аҳволи жуда ҳам абгор. Жуда ҳам қўлидан келганида бошқа бир партиялар, айниқса Халқ демократик партияси нисбатан либераллардан кўра мустақил партия ҳисобланади. Мана шу партия Шавкат Мирзиëевга унчалик ëқимли бўлмаган саволлар бериши мумкин¸ холос, - дейди сиёсатшунос.\nУнинг фикрича, сўнгги йилларда Шавкат Мирзиёевнинг Бош вазирлик лавозимидан бўшатилиши ҳақида кўпайган миш-мишларга қарамай¸ ҳозирча Каримовнинг ягона ишонган одам Шавкат Мирзиёев бўлиб турибди:\n- Биласизми, бу фикр анчадан бери бор. Адашмасам¸ 2007 йилда биринчи марта катта шов-шув тарқатилган эди. Бу айнан Ўзбекистон ҳукумати доираларидан туриб тарқатилган эдики, яқинда Шавкат Мирзиëев ишдан кетади¸ деб. Лекин ундан бери¸ адашмасам¸ икки-уч марта мана шундай жуда ҳам жиддий бўлган, ҳамма ишонган шов-шувлар тарқатилди. Лекин ҳар сафар Шавкат Мирзиëев амалида қолаяпти.\nБугунги кунда Ўзбекистонда Каримовдан кейинги энг қудратли шахс бу Шавкат Мирзиëев. Куч ишлатар тизимларни назоратга олмаганда¸ кадрлар тайинлашда, ижтимоий-иқтисодий соҳага таъсир қилишда энг қудратли шахс бу Шавкат Мирзиëев бўлиб қолаяпти. Йиллар ўтиб Каримовнинг атрофидаги кадрлар¸ яъни Каримовда ўриндош бўлиши мумкин бўлган кадрлар сони салмоғи торайиб бораяпти. Ўша номзодлардан биттаси¸ менинг назаримда¸ Шавкат Мирзиëев.\nЎзбекистон ичкарисидаги вазиятни кузатаëтган ва ҳукумат билан бир қадар алоқадор бўлган шахсларнинг ишончи комилки, кейинги бўлажак президент, уларнинг айтиши бўйича Шавкат Мирзиëев. Каримов Шавкат Мирзиëевга ставка қилиб бўлган. Ҳар хил мана шунга ўхшаган сиëсий технологиялар, миш-мишлар орқали Шавкат Мирзиëевга бўлиши мумкин бўлган хавф-хатарларнинг олди олиб турилади. Ундан эътиборни қочириш учун, унга босимларни тўхтатиш учун шундай гаплар тарқатилади¸ деган фикр сиëсий элитада кенг тарқалган, - дейди сиёсатшунос Камолиддин Раббимов.


Қуёшда тобланишнинг безарар усули ҳақида | Megadunyo.UZ\nАвтор: admin 0 Комментариев витаминлар, касалликлар, Меъёр, мутахассис, тобланиш, фойдали, Шифокор, Қуёш нури\nТиббиёт илми мутахассислари фикрларига кўра, қуёш нурида тобланишимиз – танамизни 90 фоизга қадар D витамини билан озиқлантиради. Қолган 10 фоизини эса овқатланишимиз тўлдирар экан. Шунинг учун ҳам ер шарининг айрим ҳудудларида истиқомат қилувчи аҳоли ана шундай фойдали дармондорига муҳтожликни бошдан кечиришади.\nБироқ, кейинги йилларда бундай дармондорининг муқобил воситалари – сут, йогуртлар, пишириқлар, қуруқ нонушта, турли хил нон маҳсулотлари дўконларимиз пештахталарини аллақачон тўлдириб улгурган. Бу маҳсулотларнинг ёрлиқларидаги ” D витамини билан бойитилган” деган жумлани синчков харидор, албатта, ўқиши аниқ. Нархи қиммат бўлган бундай маҳсулотларга пул сарфласак, ҳаражатимиз шунга арзийдими? Қуёшда тобланишдан оладиган дармондори билан озиқ-овқатлардаги витамин тенглаша оладими?\nШу ўринда таъкидлаш жоизки, ультрабинафша нури воситасида танамиз D3 витаминини ишлаб чиқаради. Худди шу витамин гўшт маҳсулотларида ҳам бор. Ўсимликлардан тайёрланган озиқ-овқат маҳсулотларида эса D2 дармондориси мавжуд. Инсон D витаминини қуёшдан ёки озиқ-овқатдан олишидан қатъи назар, у организм учун фойдалидир.\n– Тадқиқотлар шуни кўрсатдики, ҳар икки дармондори жигарга ўтиб, кальцитриол моддасига айланади, яъни, инсон соғлиғи учун фойдали озиқ бўлади, – дейди тиббиёт фанлари доктори, профессор Валерий Кузнецов.- Бироқ бунинг яна бир бошқа жиҳати бор. Агар кальций моддаси жуда кам ёки бўлмаган озиқ-овқат маҳсулотлари D витамини билан бойитилса, бу ҳолатда остеопорозни – суякнинг емирилиши хавфини кучайтиради. Айниқса, бу ҳолат сут маҳсулотларини камдан-кам истеъмол қиладиган одамларда кўп учрайди. Гап шундаки, D витамини инсон вужудидаги кальцийни ўзлаштиришига ёрдам беради… Умуман айтганда, D витамини билан тўйинтирилган сут ниҳоятда фойдалидир.\nОчиғи, тиббий жиҳатдан ҳеч қандай монеълик бўлмаса, ёз фаслида табиий равишда D витаминини қуёшда тобланиш орқали олиш мумкин. Қуёш нуридан фойдаланиш ҳафтада атиги уч маротаба бўлиши, яъни, 10-15 дақиқа тобланиш етарлидир. Шуни ёдда тутиш лозимки, қуёшдан сақлайдиган суртма (крем)лардан фойдаланилганда, танада D витамини вужудга келишини буткул тўсиб қўяди.\nБошқа бир тавсия шундан иборатки, D витамини билан танани бойитиш учун тиббий препаратларга мурожаат этиш мумкин. Бунда бир ёшгача бўлган гўдакларга ҳар куни маълум миқдорда бериб борилади. Мактаб ёшигача бўлган болалар, кекса ёшдагилар ва бошқа ичак касалликлари бор беморларга бу витаминни қанча миқдорда истеъмол қилиш, албатта, тиббиёт соҳаси мутахассиси томонидан тавсия қилинади.\nВатанимиз Ўзбекистон азал-азалдан қуёшли юрт деб аталади. Эрта баҳордан кеч кузгача қуёш нуридан баҳра оламиз. Айниқса, ёз фаслининг айни иссиқ палласи каттаю-кичикни соя-салқин жойларга – чўмилиш ҳавзаларига чорлайди. Танани яйратадиган сувда чўмилгач, қуёш нурида тобланишни ҳамма ҳам хуш кўради, албатта. Аммо шуни унутмаслик керакки, қуёшда тобланишдан аввал мутахассис шифокор тавсиясини олиш соғлиғимиз учун ниҳоятда зарур. Хусусан, куннинг биринчи ярмида ультрабинафша нурларининг фойдали жиҳатлари борлигини ҳамма ҳам бирдек тушунмайди. Куннинг иккинчи ярмида қуёш тиғида қолиш – инсон соғлигини хавфга қўйиши мумкинлигини ҳам унутмаслик керак.\nҲар қандай ҳолатда ҳам биринчи галда қон таҳлили ўтказилиб, бу витаминга бўлган муҳтожлик мутахассислар томонидан аниқланиши зарур.\nЗеро, ҳар нарсада меъёрнинг бўлиши фойдадан ҳоли эмас.


ҲЕЧ НАРСАГА УЛГУРА ОЛМАЯПМАН! • NeMolchi.uz\nBosh sahifa Jabrlanganlarga maslahat ҲЕЧ НАРСАГА УЛГУРА ОЛМАЯПМАН!\nҲЕЧ НАРСАГА УЛГУРА ОЛМАЯПМАН!\nИшларингиз бир талай. Қўлингиз қўлингизга тегмайди. Бири иккинчисига уланиб кетаверади. Гоҳида қай биридан бошлашга бошингиз қотади. Ичингизда эса “шошишим керак” деган ҳис сизни ҳеч тинч қўймайди. Аммо шошсангиз ҳам вақт етмай қолади, тугатолмаган ишларингиз бу ёқда қолиб, кун тартибингизда янги вазифалар пайдо бўлаверади. Балки сиз сурункали “улгура олмаслик” дардига мубтало бўлгандирсиз?\nУшбу атамани европалик кардиологлар 1974 йилда фанга киритган. Улар сурункали “улгура олмаслик” ҳолатига дуч келган инсонлар кўпроқ юрак касалликларига дучор бўлишини исботлаб берган. Психологлар бундай инсонлар ҳақида шундай хулоса қилишади: улар қисқа истиқболли ва кичик натижаларга мойил, бошқаларга нисбатан сабрсиз ва рақобатсевар бўлади. Қуйидаги белгиларга қараб, сиз ўзингизда ушбу касалликни “ташхислаш”ингиз мумкин.\n1⃣ Барча жабҳада пойга ўйнашни яхши кўрасиз\nМасалан, самолёт рейсига улгуриш ёки халқаро имтиҳонда иштирок этиш учун вақтида ариза топшириш учун шошсангиз арзийди. Лекин барча ишларда ҳам шошқалоқлик шарт эмас. Мабодо оддий кундалик ишларда ҳам шошаётганингизни сезсангиз, ҳеч нарсага сабрингиз етмаса, демак бу огоҳлик белгиси.\n2⃣ Бир вақтнинг ўзида бир нечта вазифани бажарасиз\nБундан ташқари аниқ бир юмушда диққатингизни жамламагансиз. Миянгиз эса тиш юваётганингизда ёки ҳовли супураётганингизда янги ғояларни тайёрлаб туради.\n3⃣ Кутишга тоқатингиз йўқ\nДўкондаги навбат, тирбандлик, шифокор қабулидаги кутишлар қонингизни қайнатади, ҳеч қаерга шошмаётган бўлсангиз ҳам жуда асабийлашасиз. Лифт тугмасини тинимсиз босаверасиз, худди 1 сонияда келиб қоладигандай. Ўзингиз шу ҳаракатларингизни четдан кузатганингизда эди, роса кулардингиз.\n4⃣ Иш жадвалидан ортда қолгандай бўлаверасиз\nҲеч қандай жадвал бўлмаса ҳам, хаёлингизда белгиланган муддатдан ортда қолгандай бўлаверасиз. Бу ўйларингиз билан 24 соат ишласангиз ҳам улгуролмайсиз. Бир талай иш бажарсангизда, сизни омадсизлик ҳисси тарк этмайди.\n5⃣ Атрофдагиларнинг гапини бўлишни яхши кўрасиз\nАтайлаб эмас, бу билан қўпол кўринишни ҳам истамайсиз, шунчаки суҳбатдошларингизни жуда тез тушунасиз ва суҳбатни охиригача етказишга шошасиз.\n6⃣ Бажарилган ишларни бирма-бир рўйхатдан ўчириб, роҳат қиласиз\nБу сизга чексиз қувонч бағишлайди. Афсуски бу билан узоқ кифояланмайсиз, бир ишни бажарибоқ, кейингисига киришиб кетасиз. Бу эса ишингизга унумдорлик бағишламайди. Аксинча бундай вазиятда хато қилиш имконияти кўпаяди.\n❓Шошишнинг нимаси ёмон?\nБундан кўп соҳалар азият чекади: жисмоний ва руҳий ҳолатимиз, иш, муносабатлар. Сурункали стресс иммун тизимини заифлаштиради, уйқуни бузади, қувват танқислигига олиб келади. Бора-бора кам вақтда кўп ишга улгуриш керак, деган фикр пайдо бўлади. Бу бизларни яқинлар билан кўнгилдагидай муносабатда бўлишдан чеклайди. Чунки ортингиздан улгура олмаётган яқин инсонларингизга жаҳл қиласиз, уларга бир оғиз ширин сўз айтиш, эътибор кўрсатишга вақт қизғонасиз. Оқибатда можароли вазиятлар юзага келаверади.\n❓Бу касалликнинг давоси борми?\nЗудлик билан бажариладиган ва кечиктириш мумкин бўлган ишлар рўйхатини тузинг\n“Буни ўзи кеча бажаришим керак эди” дея иш бошлаш жуда ёмон. Устувор вазифаларни кетма-кет жойлаштиришни ўрганиш керак. Вақтга душман сифатида эмас, дўст деб қаранг. Ўзингизга ҳам, албатта вақт ажратинг! Энг кичигидан бошланг, якшанба куни ишламанг. Дам олиш учун берилдими, шу “вазифа”ни бажаринг. Бу ҳам сиз учун топшириқ туридан бири.\n🔹Тунги муолажалар ёрдам беради\nТунда ҳам жонсарак миянгизни тинчлантиришга кучингиз етмаса, бир неча муолажаларни бажариб кўришни маслаҳат берамиз. Бу илиқ ванна, бир пиёла чой ёки кундалик юритиш машғулоти бўлиши мумкин. Уйқу жисмонан тикланишимиз учун жуда зарур, шундай экан кундузги шошқалоқлигингиз тунги оромингизга таъсир ўтказишига йўл қўйманг.\n🔹Ўйлаш учун ўзингизга фурсат беринг\nМангу шошқалоқлик фонида беш дақиқа ўйлаб олиш сизга малол келиши мумкин. Лекин вазифадан вазифага кўчиб юрганингизда, ишларнинг асл манзарасини сеза олмайсиз. Катта мақсадларга эришиш учун эса чуқур таҳлил зарур.\n🔹Яқинларингиздан ёрдам сўранг\nОдатни ўзгартириш қийин. Буни ёлғизликда амалга оширолмайсиз. Шунинг учун яқинларингиздан ёрдам сўранг. Масалан, сиз яна олдинги “ҳунар”ингизга киришиб кетганингизда, улар сизни тўхтатиб туради. Балки керакли йўлни кўрсатиб юборар. Яқинлар ва дўстлар ёрдамида сиз қаерда секинлашиш зарур ҳамда қаерда эски одатингиздан воз кечиш кераклигини англаб етасиз.\n#Сукутсақлама #SukutSaqlama #ЗўравонликданҲолиЎзбекистон #Лойиҳадан


Ижтимоий захиралар маркази Туркистон шаҳрида “Қозоғистон ёшлари учун демократик таълимни такомиллаштириш” мавзуида семинар ўтказди - Әлеуметтану қорлар орталығы\nГлавная » O'zbek Yangiliklar » Ижтимоий захиралар маркази Туркистон шаҳрида “Қозоғистон ёшлари учун демократик таълимни такомиллаштириш” мавзуида семинар ўтказди\n2016 йилнинг 28 октябрь куни Ижтимоий захиралар маркази Германия Федератив Республикаси элчихонаси қўллаб- қувватлаши ва ЖҚВ Таълим бошқармаси ёрдамида Туркистон шаҳрида “Қозоғистон ёшлари учун демократик таълимни такомиллаштириш” мавзуида семинар ўтказди.\nСеминарда Туркистон шаҳридаги учта: М. Жумабаев номидаги 15- сонли мактаб- гимназия, Отатурк номидаги 17- сонли мактаб -гимназия, Абай номидаги 31- сонли умумий ўрта мактабдан йигирма олти нафар ўқувчи қатнашди.\nУшбу тадбирни ўтказишдан мақсад ёш авлоднинг ҳуқуқий тарбияси, ҳуқуқий тарғиботни таъминлаш, етакчилик маҳоратини сингдиришдан иборат эди.\nСеминар ўз мақсадига етди, деб ўйлаймиз, сабаби семинар иштирокчилари машғулотлар чоғида республикамизнинг конституциявий тузилиши асослари, ўз ҳуқуқ ва эркинликлари ҳақида билиб олишди. Тажрибали мураббийлар “Конституция асослари”, “Низолар ва уларни ҳал қилиш йўллари. Медиация”, “Маданий хилма- хиллик”, “Бағрикенглик” мавзуларида машғулотлар ўтказишди, ҚР Конституция асослари бўйича брейн- ринг уюштиришди.\nСеминар чоғида иштирокчилар кичик гуруҳларда фаол ишлашди ва ўз билимларини намойиш этишди. Семинар доирасида иштирокчилар танланган мавзулар асосида тақдимотлар ўтказишди, коллажлар тайёрлашди, вазият вазифасини ҳал этиш учун меъёрий- ҳуқуқий ҳужжатлар билан ишлашди.


Яширинча олиб келинаётган 3,8 миллиард сўмлик матолар фош этилди\n17:52 / 01.07.2019 5308\nДавлат божхона қўмитаси Контрабанда ва божхона қонунбузилиши ҳолатларига қарши курашиш бошқармаси томонидан божхона тўловларини тўлашдан бўйин товлаган ҳолда юртимизга ноқонуний йўллар билан товар-моддий бойликларни олиб киришга уриниш ҳолатларига чек қўйилди.\nХусусан, божхоначилар томонидан Фарғона вилояти “Қўқон” ташқи иқтисодий фаолият божхона постига хориждан мамлакатимиздаги масъулияти чекланган жамиятлардан бирининг номига келтирилган контейнерлар белгиланган тартибда божхона назоратидан ўтказилди. Натижада юк контейнерларида ҳужжатларда кўрсатилганидан ортиқча ва бошқа ном билан кўрсатилган умумий қиймати 3 миллиард 59 миллион сўмлик 305 913 метр мато борлиги аниқланди.\nУддабуронлар матоларнинг ташқи иқтисодий фаолият товар номенклатура кодларини нотўғри кўрсатиб, божхона тўловларини четлаб ўтишга уринишган.\nШунингдек, яна бир ҳолатда Янгийўл ташқи иқтисодий фаолият божхона постида хориждан пойтахтимиздаги масъулияти чекланган жамиятлардан бирининг номига келтирилган юк контейнерлари текширилди. Текширув натижасида контейнерларда ҳужжатларда кўрсатилганидан ортиқча 771,2 миллион сўмлик матолар борлиги аниқланди.\nҲозирда юқоридаги ҳолат юзасидан текширувлар ўтказилмоқда.\n«Дамас» ўриндиқлари остига яширилган 187 миллион сўмлик уяли телефонлар\nНоқонуний олиб кирилган телевизорлар савдосига чек қўйилди\n297 млн сўмлик сифати кафолатланмаган спорт озуқалари ноқонуний сақланаётганлиги фош этилди


Бугун Фаластин Президенти Ясир Арафат Ғарбий Соҳилнинг Рамаллоҳ шаҳридаги Фаластин раҳбариятининг Бош қароргиҳига дафн этилди.\nФаластин раҳбарининг жасади солинган тобутни олиб келган вёртолетни Рамаллоҳда минглаб фаластинликлар қарши олди.\nТобутни вертолётдан туширишга халақит бераётган одамларни четга суриш учун Фаластин хавфсизлик кучлари бир неча марта ҳавога ўқ узди.\nМиср Президенти Хусни Муборак таклифига кўра, Ясир Арафатнинг жаноза маросими бугун эрталаб Қоҳирада бўлиб ўтди. Маросимда ўнлаб давлат раҳбарлари ва дипломатик миссия вакиллари иштирок этди.


«Қамалиб қолсам бир ойга бормай ўлиб кетсам керак», деб ўйлардим — Саид-Абдулазиз Юсупов » Muzlik.uz - O‘zbekiston yangiliklari\n«Қамалиб қолсам бир ойга бормай ўлиб кетсам керак», деб ўйлардим — Саид-Абдулазиз Юсупов\nФирибгарликда айбланиб қамалган журналист ҳамда Мустақил босма ОАВ ва ахборот агентликларини қўллаб-қувватлаш ва ривожлантириш жамоат фондининг собиқ раҳбари Саид Абдулазиз Юсупов Ўзбекистон Ички ишлар вазирлиги Жазони ижро этиш бош бошқармаси муассислигидаги «Вақт-Время» газетасига қамоқхона ва «Сангород»даги кечинмалари ҳақида мақола ёзди. Қуйида мақолани тўлиқ ҳолда эътиборингизга ҳавола этамиз. Ички ишлар вазирлиги Жазони ижро этиш бош бошқармаси муассислигидаги «Вақт-Время» газетасидан олинди. ЕРДАГИ ФАРИШТАЛАР "Газета.uz"да реклама Шок ва ҳайрат Инсон озодлик аталмиш неъмат қадрини уни йўқотганида теранроқ ҳис қилади. Бу тушунча озодликдан маҳрум этиш жазосига ҳукм этилган инсонга янада яқинроқ. Ўз жазо муддатини ўтар экан-у, кўп нарсаларни англайди, бутун ҳаётини тафтиш қилади. Ота-онаси, аёли, фарзандларининг соғинчи тун-у кун тиғ каби юрагига санчилади. Тақдирдан қочиб қутулиб бўлмаслиги ҳақиқат. Қисматим экан, мен ҳам бугун маҳкумман. Тан олиб айтишим керак-ки, озодликда маҳкумлик ҳаёти ҳақида кўп эшитиб, даҳшатга тушардим. Озодликда ҳам соғлиғим ёмон бўлгани боис, «қамалиб қолгудек бўлсам бир ойга бормай ўлиб кетсам керак» деган фикрга борардим. Тергов, суд жараёнларидан сўнг «ниҳоят» белгиланган жазо муддатимни ўташ учун колонияга келганимда озгина шок ҳолатини бошимдан ўтказдим. Ёмон хаёлга борманг. Яхши маънодаги шок эди бу! Чунки жазони ижро этиш муассасаси ходимларининг «сиз"лаб мурожаат этишгани, қўполлик қилмай, нафсониятга тегмай муомала қилишлари мени ҳайратлантирди.  Хаёлимнинг қайсидир бир бурчагида «кесатиқ қилишмаяптимикин» деган ўй ҳам ўтди, рости. Мени ҳақиқатда яхши маънода шокка туширган нарса жазони ижро этиш муассасаларидаги тиббиёт ходимлари бўлишди. Нега? Чунки у ерга келганимнинг иккинчи ҳафтаси тобим қоча бошлади. Ўша пайтда менинг тушунчам шундай эди: «тамом, касал бўлдинг, ҳеч ким тузатмайди, сен учун жон куйдирмайди». Лекин жоним оғригач шифокорни сўрадим. Ҳаммаси шундан бошланди. Аввал бири келиб дори бериб кетди, кейин иккинчиси келиб аҳволимни сўради. Кечга яқин ҳамшира қон босимимни ўлчади, яна дорилар берди. Эртасига шифокор тўлиқ текширувдан ўтказиб, даволаш учун маҳкумлар орасида «Сангород» дея аталадиган ҳозирги кунда 23-сон маҳкумларга мўлжалланган ихтисослаштирилган касалхонага жўнатишди. Бу ерда эса… Мен ҳайрат ичида яшадим. Чунки колонияда ҳам, бу «Сангород» номли касалхонада ҳам мени шок ва ҳайратга солган ягона нарса бу — МУНОСАБАТ эди! Маҳкумга инсондек муносабат! Сиёсий ирода рўёби 23-сон маҳкумларга мўлжалланган ихтисослаштирилган касалхона — бутун республика бўйлаб маҳкумлар келиб даволанадиган МАСКАН. Мен бу ерда жуда кўп маҳкумлар билан танишдим, суҳбатлашдим. Уларнинг орасида оиласи ночор аҳволда бўлганлари ҳам бор. Сўзларига қулоқ солганимда, аксарияти уйдан хат-хабар олганини, маҳаллий ҳокимият ва ички ишлар тизими ходимларидан иборат масъуллар оиласидан хабардор бўлиб, моддий ёрдам беришгани, кимнингдир фарзандини даволатган бўлса, яна кимнингдир оила аъзоларини иш билан таъминлашда ёрдам кўрсатишганини айтиб, «Давлат биз маҳкумлар оилаларига ҳам катта ғамхўрлик қилмоқда, улар учун ташвиш тортишимизнинг олдини олмоқда, бу билан бизга ҳам ғамхўрлик қилмоқда», «Президентимизга минг раҳмат, давлат оила аъзоларимиздан хабар олаётган экан» каби юзлаб самимий эътирофларни эшитдим. Албатта, гуруч курмаксиз бўлмайди. Жамият ҳаётидаги ўзгаришларни чин дилдан миннатдорчилик билан эътироф этаётганлар орасида гоҳида битта, иккита бу ислоҳотлар моҳиятини тўлиқ англолмаётганлар, билиб-билмасдан ношукурчилик қилиб қўядиганлар ҳам топилади. Аммо шукр-ки, улар жуда озчиликни ташкил қилади, мингтадан битта. Шундай бўлса-да, муассасасининг тарбия масалалари бўйича масъул ходимлари томонидан ҳар ҳафта ўқув машғулотлари ўтказилиши, жамоат арбоблари, диний уламолар, жамоатчилик вакиллари таклиф этилиб, учрашувлар ташкил этилиши фақатгина жисмоний эмас, балки руҳий ва ақлий соғломлашиш учун ҳам шароит яратилганини кўрсатади. Мени лол қолдирган жиҳат ушбу жараёнларда кўпчилик тасаввур қилганидек маҳкум фақат индамай тинглаб ўтириши эмас, балки савол бериб, ўз фикрларини баён этиши ҳам мумкин экан. Тушуняпсизми, бу ерда маҳкумларнинг яъни бизнинг ўз фикримизни очиқ баён этиш ҳуқуқимиз амалда таъминланган, таъминланмоқда. Бу жуда ҳам муҳим! Айниқса, мамлакат сиёсий ҳаётидаги муҳим воқелик 22 декабрда бўлиб ўтган сайловларда маҳкум эканлигимизга қарамасдан овоз бериш ҳуқуқи таъминлангани шахс сифатида (биз маҳкум бўлсакда) шу жамиятнинг, давлатнинг бир бўлаги эканлигимизни ҳис этишимизга туртки бўлди. «Фаришталар шаҳарчаси» Албатта, ўқувчи учун мен "фаришталар" дея кимни атаганим қизиқ. Мен ердаги фаришталар дея, тиббиёт ходимлари, шифокорлар-у ҳамшираларни назарда тутаман. Бу соҳа вакилларини озодликда кўп кўрганман, дўст тутинганман. Озодликда доимо бир нарсанинг гувоҳи бўлардим: шифокор ўз олдига келган беморга у ким бўлишидан қатъи назар, ўғрими-тўғрими, каззобми-ҳалолми, бойми-камбағалми, фарқи йўқ, бир хил инсоний назар, беморга шафқат назари билан қарашади. Тўғрисини айтганда, мени бу муассасага олиб келишганида форма кийган шифокорларни кўриб анчайин совуқ ва қўпол муомала кутган эдим. Аммо биринчи кундан «Терапия ва Неврология» бўлими раҳбари ва даволовчи шифокорларнинг, айниқса, ҳамширалар ва ўрта тиббий ходимларнинг юксак интеллект ва маданияти, профессионал муносабатларини кўриб ҳақиқий ички эврилишни бошимдан кечирдим ва бўлимда даволанаётган бошқа маҳкумлардан ҳам эшитдим. 23-сон ММИКни, гарчи тиканак симлар билан ўралган бўлсада, фаришталар ишлайдиган, маҳкумлар шифо топадиган «Фаришталар шаҳарчаси» деб билдим. Мазкур муассаса ходимлари маҳкумларни фақатгина дори-дармонлар билангина эмас, юксак профессионал даражада психологик ёндошув асосидаги муомала маданияти билан ҳам даволаши мени ҳайратга солди. Президент ислоҳотларини тўлиқ амалиётга татбиқ этиб, янгича ёндошувда ишни ташкил этаётган маҳкумлар учун ихтисослашган касалхона жамоасига ва жазони ижро этиш бош бошқармаси раҳбариятига самимий миннатдорчилигимни билдираман.\nБош прокуратура Саид-Абдулазиз Юсуповга қийноқ қўлланилганини рад этди\nОАВни қўллаб-қувватлаш жамғармаси директори қўлга олинди\nЖурналист Юсуббай Рўзимуродов озод қилинди


Янги газ ҳисоблагич бепул ўрнатилаяптими? – Сурхон тонги\nБош саҳифа / Иқтисодиёт / Янги газ ҳисоблагич бепул ўрнатилаяптими?\nФеврал 26, 2021\tИқтисодиёт Изоҳ қолдириш 282 Кўрилди\nРақамли технологиялар хизматлар сифатини ошириб, ортиқча харажатларни камайтириш билан бирга коррупциянинг олдини олиш имконини бериши рост. Буни бугун кўплаб соҳаларда синовдан ўтказяпмиз. Албатта, натижалар ҳам шунга яраша.\nХонадонимизга етказиб бериладиган табиий газнинг қанча миқдорда сарфини назоратга олишда ҳам айни замонага мос йўлга ўтилмоқдаки, бу таъминотчига ҳам, истеъмолчига ҳам қулайлик яратмоқда.\n“Hududgaz Surxondaryo” газ таъминоти филиалида ҳам “Табиий газ назорати ва ҳисобининг автоматлаштирилган тизимини жорий этиш” лойиҳаси амалга киритилди. Унинг доирасида 2020-2021 йилларда жами 107 833 дона электрон газ ҳисоблагичлари ўрнатиш белгиланиб, ҳозирда жами 23 288 дона электрон газ ҳисоблаш ускуналари (ЭГҲУ) истеъмолчиларга етказиб берилди.\n“Ақлли газ ҳисоблагич” қандай ишлайди?\nБу Ўзбекистонда газ етказиб беришнинг янги табиий газни назорат қилишнинг автоматлаштирилган ҳисобга олиш тизими (АСКУГ) деб номланади ва “online” тартибда ишлайди.\nУмуман, АСКУГ тизимини жорий этишга сабаб маиший секторда бугунги кунда газ истеъмолчиларининг ўртача 70 фоизида газ ҳисоблагичлари ўрнатилганидир. Уларнинг аксарияти 10 йилдан ортиқ вақт давомида ишлатилгани, маънан ва жисмонан эскиргани сабабли ҳисоблашдаги хатоликлар рухсат этилган кўрсатгичлардан ошиб кетади.\nАлбатта, АСКУГ тизимини жорий этиш зарурати, энг аввало, мамлакатда газ истеъмоли ва ҳисобга олишни назорат қилувчи замонавий маълумотларни йиғиш бошқарув тизимининг йўқлигидан келиб чиқмоқда. Шу сабабли, газ таъминотчиси ва энергия мажмуининг яна бир қатор тузилмалари юзлаб миллиард сўмларни йўқотмоқда.\nБундан ташқари, бир ҳудуд миқёсида газ учун дебиторлик қарзларни ҳисоблаб чиқишда, аҳоли, ёқилғи қуйиш шохобчалари, иссиқхоналар, ғишт заводлари ва шу каби барча тоифадаги истеъмолчиларнинг ҳақиқий газ истеъмоли сарфи ҳажмини аниқлаш учун аниқ механизмлар зарур. Шунингдек бу, оддий аҳолининг баъзи виждонсиз ҳамда қонунбузар тадбиркорлар томонидан ўғирланган газ учун ёки газ таъминоти корхонаси томонидан инсон омили сабабли юзага келувчи хатоликлар учун пул тўламасликлари учун ҳам ўта муҳимдир.\nТабиий газни ҳисобга олишни назорат қилишнинг автоматлаштирилган тизимини татбиқ этиш орқали тизимда қарздорлик билан боғлиқ муаммо ва узилишлар вужудга келишининг олдини олиш, йўқотишларни камайтириш ҳамда газдан ноқонуний фойдаланиш ҳолатлари тўғрисида таъминотчини огоҳлантиришга эришилади.\nУнинг яна бир афзаллиги эса аҳоли мобил телефони орқали назорат қилиши мумкин. Яъни қанча газ сарфлаётгани, қанча пул тўлаётганини кўриб туради. Албатта, тўловларни мобил телефон орқали амалга оширса ҳам бўлади. Олдинги ҳисобдонларимиз ҳар 4 йилда давлат кўригидан ўтказилар ва бу истеъмолчилар учун ортиқча харажат, ортиқча ташвиш эди. Янги ҳисобдонлар 10 йилда 1 марта давлат кўригидан ўтказилади ва бу жараён таъминотчи томонидан бепул амалга оширилмоқда.\n«Ақлли ҳисоблагичлар» барча тоифадаги истеъмолчиларга бепул ўрнатиб берилмоқда.\nАввал “Қизил” ҳудуларга\nБугунги кунга қадар вилоятимизда 23 288 дона (режага нисбатан 21%) электрон газ ҳисоблагич ускуналари, 3614 дона (4%) махсус ҳимоя қутилари ва 4238 дона(10%) босим ростлагичлар ўрнатилди.\nДавлат раҳбарининг тегишли қарори билан тасдиқланган графикка мувофиқ ЭГҲУларни биринчи навбатда дебитор қарздорлиги ва табиий газ истеъмоли юқори бўлган “Қизил” ҳудудга киритилган Термиз шаҳар табиий газ аҳоли истеъмолчилари ҳонадонларига ўрнатиш белгиланиб, ҳозирда Термиз шаҳрида жами 21547 дона ЭГҲУлар етказилди ва шаҳар аҳоли хонадонларига жами 10514 дона (39%) ЭГҲУлар қўйилди.\n“Hududgaz Surxondaryo” газ таъминоти\nфилиали матбуот котиби\nОлдинги Талаба кредити неча йилда тўланиши назарда тутилаяпти?\nКейинги ЎЛКАМДА БАҲОР\nҚирқта жонингиздан айланай\nЖамиятнинг фаол аёллари


Осиё ўйинларида муваффақиятли иштирок этган ҳарбий спортчилар тақдирланди / Ўзбекистон янгиликлари, энг сўнгги хабарлар\nОсиё ўйинларида муваффақиятли иштирок этган ҳарбий спортчилар тақдирланди\n– 18 август-2 сентябрь кунлари Индонезияда XVIII Осиё ўйинлари бўлиб ўтди\n– Ўзбекистон терма жамоаси вакиллари 21та олтин, 24та кумуш ва 25та олтин медални қўлга киритди\n– Умумжамоа ҳисобида бешинчи ўринни эгаллади\nШу йилнинг 18 август-2 сентябрь кунлари Индонезиянинг Жакарта ва Палембанг шаҳарларида XVIII Осиё ўйинлари бўлиб ўтди. Унда Ўзбекистон терма жамоаси вакиллари 21та олтин, 24та кумуш ва 25та олтин медални қўлга киритиб, умумжамоа ҳисобида бешинчи ўринни эгаллашганди.\nКеча, 9 октябрь куни Мудофаа вазирлигида Осиё ўйинларида муваффақиятли иштирок этган ҳарбий спортчиларни тақдирлаш маросими бўлиб ўтди. Унда Мудофаа вазири Абдусалом Азизов, Жисмоний тарбия ва спорт вазири Дилмурод Набиев, Миллий олимпия қўмитаси президенти Умид Аҳмаджоновлар ҳам иштирок этишди. Бу ҳақда Миллий олимпия қўмитаси хабар қилди.\n«Осиё ўйинларидаги муваффақиятда албатта ҳарбий спортчиларимизнинг ҳиссалари катта. Умуман, ўзбек спортида Мудофаа вазирлиги спорт клубининг тутган ўрни беқиёс. Спортнинг деярли ҳар бир турида Мудофаа вазирлиги спорт клуби вакилларини учратишимиз мумкин. Улар орасида Осиё ўйинлари, Олимпия ўйинларида юртимиз шарафини ҳимоя қилиб келаётган спортчиларимиз талайгина. Фурсатдан фойдаланиб, Сизларни қитъамизда тўрт йилликнинг энг нуфузли мусобақада совриндор бўла олганлигингиз билан табриклайман. Энди 2020 йилда Токиода бўлиб ўтадиган Олимпия ўйнларида ҳам муваффақиятли юришни давом эттиришингизга тилакдошмиз», – деди Умид Аҳмаджонов.\nҚайд этиш лозимки, Осиё ўйинларида совриндор бўлган спортчиларнинг 33 нафари Мудофаа вазирлиги спорт клуби аъзолари ҳисобланади. Тадбир давомида Осиё ўйинлари совриндорларига қимматбаҳо совғалар тақдим этилди. Мусобақа чемпионлари Вадим Меньков, Руслан Нуриддинов, шунингдек, кумуш медаль соҳибаси Надия Дусановага лейтенант ҳарбий унвонлари тантанали равишда топширилди.\nОсиё ўйинлари. Бугун мусобақаларда иштирок этадиган ўзбек спортчилари рўйхати\nОсиё ўйинларида бугун 21 нафар ўзбекистонлик спортчи 6 спорт тури бўйича баҳсларда иштирок этади\nОсиё ўйинлари. Бугун футболчиларимиз Жанубий Кореяга қарши ўйнайди


Эҳсон » Категориялар » Барча мавзулар » Саҳифа : 1\nЭҳсон ( 03 ) Ҳар бир инсон эҳсон қила билсин\n«Гўзал хулқлар силсиласи» деб номланган дарснинг ушбу бўлимида қуйидаги мавзулар ҳақида сўз юритилади: - Иқтисодни ташкил этишда эҳсон; - Эҳсон шахс, жамият ва давлат ҳаётида; - Ҳар бир инсон эҳсон қила билсин; - Расулуллоҳ ва саҳоблар ҳаётларида эҳсон; - Эҳсон самаралари.\nЭҳсон ( 02 ) Олам ҳаёти эҳсон билан\n«Гўзал хулқлар силсиласи» деб номланган дарснинг ушбу бўлимида қуйидаги мавзулар ҳақида сўз юритилади: - Эҳсоннинг мукофоти - фақат эҳсон; - Оллоҳнинг барча иши эҳсондир; - Оллоҳ муҳсинларни яхши кўради; - Яхшилик қилсангиз - ўзингиз учун; - Эҳсоннинг беш хил доираси; - Жамики оламга эҳсон; - Эҳсоннинг даражалари; - Қуръонда келган эҳсон кўринишлари.\nЭҳсон ( 01 ) Эҳсон – динимиз шиори\n«Гўзал хулқлар силсиласи» деб номланган дарснинг ушбу бўлимида қуйидаги мавзулар ҳақида сўз юритилади: - Ёш бола ҳам “биладиган” ҳақиқат; - Эҳсон - зоҳиран Ислом, ботинан - иймон; - Кузатув остида бўлсангиз...; - Инъом ва эҳсон ўртасидаги фарқ; - “Ҳасана” ва эҳсоннинг қиёси; - Эҳсон ва адл ўртасида; - Алоқани узганга салом беринг; - Эҳсоннинг тарбиявий аҳамияти.\nЯхшиликнинг жазоси фақат яхшиликдир\nМақолада Раҳмон сурасининг 60-ояти асосида баъзи фойдалар ҳақида сўз юритилади.


Урганч давлат университети 2021 йилги режалар тўғрисида маълумот берди\n08:21 / 14.05.2021\nУрганч давлат университетида «Бугунги кунда таълим соҳасидаги янги ислоҳотлар» мавзусида матбуот анжумани ўтказилди. Унда 2020 йилда амалга оширилган ишлар сарҳисоб қилиниб, 2021 йилги режалар ҳақида маълумот берилди.\nУрганч давлат университетида 12та факультетда 39та кафедра ташкил этилган бўлиб, 800дан ортиқ профессор-ўқитувчи фаолият кўрсатмоқда. Уларнинг 25 нафари фан доктори ва 190 нафари фан номзоди ҳисобланади. Илмий салоҳият 26 фоизни ташкил қилади.\n2020-2021 ўқув йилида 1 курс талабалар сафига давлат гранти асосида 1212 нафар ва тўлов-контракт асосида 5616 нафар, жами 6828 нафар талаба қабул қилинди. Қўшма таълим дастурларида талабалар сони 129 нафарни ва университетга жалб қилинган хорижий талабалар сони 1162 нафарни ташкил этади.\n2020 йилда қиймати 17,1 млрд сўмлик 500 ўринли талабалар турар жойи биноси қуриб битказилади. Бундан ташқари, Ахборот ресурс марказини қиймати 950 млн сўмлик капитал таъмирлаш ва лаборатория биносини 242 млн сўмлик таъмирлаш ишлари бошлаб юборилди. 7 қаватли, 2 минг ўринли янги ўқув биноси қурилиши бўйича лойиҳа-смета тайёрланди.\n2021 йилда университет томонидан қуйидаги чора-тадбирлар режалаштирилган:\n- Иқтидорли ўқувчилар селекциясини кучайтириш мақсадида умумтаълим мактабларида математика, кимё, биология ва информатика фанлари бўйича масофавий олимпиадалар ташкил қилиш.\n- Хоразм вилоятида психология соҳасида олий маълумотли кадрларга бўлган эҳтиёж юқори бўлганлиги учун янги ўқув йилида психология таълим йўналишига мақсадли қабул амалга ошириш;\n- 2021/2022 ўқув йили учун “Дефектология”, “Антропология ва этнология”, “Электр энергетикаси”, ”Бизнесни бошқариш” каби 10та янги таълим йўналишини очиш, шунингдек муҳандис-техника таълим йўналишидаги талабалар улушини 20 фоизга ошириш.\n- Хоразм вилояти халқ таълими бошқармаси билан келишган ҳолда 6та қолоқ мактаб билан ишлаш бўйича ўқув-услубий, илмий-тадқиқот ишлари, ўқитувчиларни касбий ривожлантириш ва иқтидорли ўқувчилар селекциясини мунтазам олиб бориш;\n- Талабалар коворкинг маркази ташкил қилиш, ёш олимлар ва талабаларнинг IT-дастурлашга қаратилган лойиҳаларини молиялаштириш;\n- Ўқув жараёнини ташкил қилиш ва режалаштириш бўйича дунёда тан олинган илғор кредит-модуль тизими имкониятларидан тўлиқ фойдаланиш.\n- Урганч туманидаги 400 ўринли талабалар турар жойи биносини реконструкция қилиш, 200 ўринли янги талабалар турар жойи биноси қуриш, университет ҳудудида «Гўзаллик салони», сартарошхона, чевархона, фотография ва нусха кўпайтириш шохобчаларини ташкил этиш, ошхоналарда фитобар ташкил этиш.\n- Бюджетдан ташқари маблағлари ҳисобидан 2000 ўринга мўлжалланган замонавий ўқув-лаборатория комплексига эга SMART факультетининг биносини қуриш чораларини кўриш.


Россияда мигрантларни назорат қилиш учун жорий этилувчи махсус режим ҳақида маълумот берилди - Bugun.uz\nРоссияда мигрантларни назорат қилиш учун жорий этилувчи махсус режим ҳақида маълумот берилди\n10:39 | 27-12-2021\nРоссия Ички ишлар вазирлиги мамлакатда мигрантларни назорат қилиш учун жорий этилувчи махсус режим ҳақидаги маълумотларни очиқлади. Бу ҳақда «Sputnik» хабар берди.\nУшбу режимга кўра, мигрантлар ҳамда хорижликларнинг яшаш жойини ўзгартиришига чеклов қўйилади. Шунингдек, улар назорат қилувчи органларга бориши ёки электрон шаклда қаерда эканини маълум қилиши керак. Бундан ташқари, мамлакатда депортация ва чиқариб юбориш ўрнига битта тартиб — чиқариб юбориш режими жорий этиш режалаштирилмоқда.\nТаъкидланишича, Россиядан ташқарида бўлган ёки қаердалиги номаълум бўлган чет элликлар учун эса «исталмаган кўринишдаги қолиш» институти қўлланади. «Назорат остида бўлиш» режими маъмурий назорат доирасида тақдим этилади. У миграция қонунчилигининг таркибий қисмларидан бирига айланади.\nҚайд этилишича, қоидаларга барча хорижликлар риоя қилмайди, фақат Россия ҳудудида қолиш ҳуқуқига эга бўлмаган, аммо мавжуд шароит туфайли мамлакатда қолишга мажбур бўлганлар томонидан амалга оширилади. Ички ишлар вазирлигининг билдиришича, бундай чора миграция соҳасидаги хавфсизлик ва қонунларга риоя қилишни яхшилайди.